text:
TABA YA LETLAKALA LA KA NTLE
Itšhireletše Bosenying!
“Bagwera ba ka gantši ba mphelegetša gae bošego. Eupša mantšiboeng a mangwe ke be ke lapile kudu moo ke ilego ka kgetha go sepela ka thekisi.
“Mootledi ga se a ka a nkiša gae. Go e na le moo, o ile a nkiša sethokgwaneng, moo a ilego a leka go nkata. Ke ile ka goeletša ka matla a ka ka moka, gomme o ile a katakata. Ge a be a mpatamela gape, ke ile ka goeletša gomme ka tšhaba.
“Nakong e fetilego ke be ke fela ke nagana gore, ‘Go goeletša go ka nthuša bjang?’ Eupša ke lemogile gore go a thuša!”—KARIN. *
DINAGENG tše dintši, bosenyi ke kotsi yeo e dulago e le gona. Ka mohlala, nageng e nngwe moahlodi o ile a bolela gore: “Taba e nyamišago ga se ge e ba o tla ba mohlaselwa, eupša ke gore o tla ba yena neng.” Mafelong a mangwe, bosenyi e ka ba e se bjo bokaalo. Lega go le bjalo, ga se gabohlale go iketla kudu, ka gobane go iketla kudu go ka dira gore motho a hlaselege gabonolo.
Go sa šetšwe gore o dula lefelong leo le nago le bosenyi bjo bontši goba leo le se nago bosenyi bjo bontši, o ka šireletša bophelo bja gago le bja baratiwa ba gago bjang? Mogato o mongwe o šomago woo o ka o gatago ke go diriša molao wo wa motheo wo o hwetšwago ka Beibeleng, o rego: “Mohlale ó bôna dikotsi di s’e-tla, a khuta; ba mašilô ba a feta, ba y’o hlaka.” (Diema 22:3, Beibele ya Sepedi) Therešo ke gore balaodi ba maphodisa ba kgothaletša go gata megato ya go phema bosenyi e sa le pele.
Ditlamorago tša bosenyi ga se feela go gobatšwa mmeleng le go lahlegelwa ke dithoto. Bahlaselwa ba bantši gape ba gobala monaganong le maikwelong mo go tšeago nako e telele. Ka gona, go bohlokwa e le ruri gore re dire seo re ka se kgonago go itšhireletša kutšwanyana! O naganne ka seo, ela hloko kamoo o ka gatago megato ya go itšhireletša mehuteng e mene ya bosenyi—bohlakodi, go gobošwa ka tša thobalano, bosenyi bja Inthaneteng gotee le go utswetšwa boitsebišo.
BOHLAKODI
Ke eng? Bohlakodi ke go utswetšwa go dirišwa matla goba ditšhošetšo.
Bo kgoma batho bjang? Ka morago ga lelokelelo la ditlhaselo tša bahlakodi bao ba itlhamilego ka dibetša kua Brithania, motšhotšhisi o ile a bolela gore gaešita le ge bahlaselwa ba se ba gobatšwa mmeleng, ka moka ga bona ba be ba tlaišega monaganong. O itše: “Ba mmalwa ba bona ba bega gore ba tšwela pele ba ena le dipelaelo le go hlobaela, e bile mo e ka bago batho ka moka ga bona ba bolela gore tsela yeo ba šomago ka yona ka mehla e kgomilwe gampe ke seo se ba diragaletšego.”
O ka dira eng?
Eba šedi. Mahodu ke batho bao ba ikholago ka dibaka. A rata go hlasela batho bao ba sa belaelego selo. Ka gona, šetša batho bao ba go šeditšego, hlokomela moo o sepelago gona, gomme o se ke wa retetša dikwi tša gago goba go fokodiša kahlolo ya gago ka go nwa kudu goba go diriša dihlaretagi gampe. Saeklopedia e nngwe ya tša maphelo e re: “Ge motho a enwa bjala goba a diriša dihlaretagi,” o thatafalelwa ke go “nagana gabotse le go lemoga boemo bjo bo ka bago kotsi.”
Šireletša thoto ya gago. Šireletša koloi ya gago gotee le mabati le mafasetere a ngwako wa gago. O se ke wa dumelela motho yo o sa mo tsebego a tsena ka ngwakong wa gago. O se ke wa bea dilo tše bohlokwa molaleng; o se ke wa di kgantšha. Diema 11:2 e re: “Bohlale ke bja baipoetši.” Mahodu—go akaretša le bana ba go utswa—gantši a nyaka batho bao ba kgantšhago mabenyabje a bitšago kudu le dilo tša elektroniki.
Tsoma keletšo. “Tsela ya lešilo e lokile mahlong a lona, eupša yo a theetšago keletšo o bohlale.” (Diema 12:15) Ge o tšea leeto, latela keletšo ya batho bao ba tsebago lefelo leo, go akaretša le balaodi. Ba ka go botša ka mafelo ao a swanetšego go phengwa le go go bontšha kamoo o ka itšhireletšago le go šireletša dilo tša gago.
GO GOBOŠWA KA TŠA THOBALANO
Ke eng? Go gobošwa ka tša thobalano ga se feela go katwa eupša go akaretša le boitshwaro bjo bongwe bja tša thobalano bjo bo akaretšago ditšhošetšo, matla goba go tšhošetšwa.
Go kgoma batho bjang? Motho yo a kilego a katwa o hlalosa ka gore: “Selo se se nyamišago kudu ke [gore] ga o kgomege feela nakong ya ge o sa gobošwa. O dula o gopola tiragalo yeo e bile o tlaišega nako e telele gomme pono ya gago ka bophelo e a fetoga. E bile e fetoša maphelo a baratiwa ba gago.” Ke therešo gore mohlaselwa ga a ikarabele ka go gobošwa ka tša thobalano. Motho yo a mo gobošitšego ke yena yo a ikarabelago.
O ka dira eng?
O se ke wa hlokomologa maikwelo a gago. Lefapha la maphodisa la Carolina Leboa, U.S.A., le eletša ka gore: “Ge e ba lefelo le itšego goba motho yo a itšego a dira gore o se ke wa ikwa o lokologile—tloga. O se ke wa dumelela motho a go kgodiša gore o dule mola wena o ikwa ka tsela e fapanego.”
Dira dilo ka kgodišego; tsepamiša kgopolo. Bao ba gobošago batho ka tša thobalano ba tsoma bao ba sa belaelego selo le bao ba hlaselegago gabonolo. Ka gona, sepela ka kgodišego le gona o dule o phakgame.
Arabela kapejana. Goeletša. (Doiteronomio 22:25-27) Tšhaba goba o mo makatše ka go itwela. Le gona, ge go kgonega tšhabela lefelong leo le šireletšegilego gomme o leletše maphodisa mogala. *
BOSENYI BJA INTHANETENG
Ke eng? Bosenyi bja Inthaneteng bo akaretša boradia bja metšhelo, bja go ikhola ga batho ka dilo tšeo e sego tša bona, go diriša dikarata tša mokitlana tšeo e sego tša bona ka boradia, gotee le go se romele dilo tšeo batho ba di lefeletšego e sa le pele. Bo akaretša le bofora, bjo bjalo ka go beeletša tšhelete ka tsela ya boradia le difantisi tšeo di dirwago Inthaneteng.
Bo kgoma batho bjang? Bosenyi bja Inthaneteng bo dira gore bahlaselwa—gotee le batho ka kakaretšo—ba lahlegelwe ke diranta tše dibilione. Ela hloko mohlala wo. Sandra o ile a hwetša molaetša wa e-mail woo a bego a nagana gore o be o etšwa pankeng yeo a e dirišago o mo kgopela gore a tsenye boitsebišo bja gagwe bja pankeng Inthaneteng. Metsotso ka morago ga go romela boitsebišo bjoo, o ile a makatšwa ke go bona go gogilwe $4,000 (U.S.) [R32 000] go tšwa akhaontong ya gagwe gomme e fetišeditšwe ka akhaontong ya panka e šele. Sandra o ile a lemoga kapejana gore o be a radiilwe.
O ka dira eng?
Eba šedi! O se ke wa forwa ke Diwepesaete tšeo di bonagalago di tsebalega, gomme o dule o gopola gore mekgatlo e botegago ya tša ditšhelete e ka se go kgopele gore o romele tsebišo ya sephiri ka e-mail. Pele o reka selo se itšego goba o beeletša tšhelete Inthaneteng, nyakišiša ka botumo bja khamphani yeo. Diema 14:15 e re: “Mang le mang yo a se nago temogo o dumela mantšu ka moka, eupša yo bohlale o šetša dikgato tša gagwe.” Le gona o be šedi ge o dirišana le dikhamphani tša dinageng dišele. Ge go ka ba le mathata, go tla ba thata kudu go a rarolla.
Hlahlobišiša khamphani yeo le melao ya yona. Ipotšiše gore: ‘Diofisi tša khamphani yeo di kae? Na nomoro ya mogala e nepagetše? Na ge ke reka selo se ke tla lefišwa ditšhelete tšeo ke sa di tsebego? Selo seo ke se otarilego se tla romelwa neng? Na se ka bušetšwa morago goba ka bušetšwa tšhelete ya sona?’
Eba le dipelaelo ge e ba seo ba go holofetšago sona se bonagala se sa kgonege. Ba megabaru le bao ba nyakago go hwetša dilo ntle le tefo ke bona bao mahodu a Inthaneteng a nyakago go ba utswetša. Segoketši se ka akaretša tšhelete e ntši bakeng sa modiro o monyenyane, kadimo ya tšhelete goba karata ya mokitlana gaešita le ge o ka ba o sa swanelege, goba gwa thwe o tla hwetša tšhelete e ntši ka dipeeletšo tšeo di sa go beego kotsing gakaalo. Mokgatlo wa Federal Trade Commission (FTC) wa United States o re: “Tšea nako o hlahloba go ba ga kgonthe ga kholofetšo le ge e le efe ya tša peeletšo ya ditšhelete. Ge o holofetšwa tšhelete e ntši, ke moo o bago kotsing e kgolo kudu. O se ke wa dumelela mmapatši a go gapeletša go itlama ka peeletšo pele o kgonthišega gore ke ya kgonthe.”
GO UTSWETŠWA BOITSEBIŠO
Ke eng? Go utswetšwa boitsebišo go akaretša go hwetša boitsebišo bja motho yo mongwe ka tsela yeo e sego ya molao le go bo diriša bakeng sa go dira boradia goba bosenyi bja mohuta o itšego.
Go kgoma batho bjang? Mahodu a ka diriša boitsebišo bja gago go hwetša dikarata tša mokitlana goba dikadimo tša tšhelete goba go bula diakhaonto tše difsa. Ke moka a dira dikoloto tše dintši kudu ka leina la gago! Gaešita le ge o ka phumolelwa dikoloto tšeo, botumo bja gago bja tša ditšhelete bo ka tšea nywaga e mentši bo senyegile. Mohlaselwa yo mongwe o re: “Go ba le botumo bjo bo sa kgahlišego bja dikoloto go kgoma dilo ka moka—go bohloko go feta le go tšeelwa tšhelete.”
O ka dira eng?
Šireletša tsebišo e bohlokwahlokwa. Ge e ba o panka goba o reka Inthaneteng, dula o fetoša dinomoro tša gago tša sephiri (di-password), kudukudu ge e ba o diriša khomphutha ya batho bohle. Ka ge go bontšhitšwe pejana, eba le dipelaelo kudu ka melaetša ya e-mail yeo e go kgopelago tsebišo ya gago e bohlokwahlokwa.
Mahodu a go utswa boitsebišo ga a diriše dikhomphutha feela. A leka mokgwa le ge e le ofe wo ba ka o kgonago go hwetša dipampiri tše di nago le tsebišo ya motho ka noši, tše bjalo ka ditatamente tša pankeng, dipuku tša ditšheke, dikarata tša mokitlana le dinomoro tša boitsebišo. Ka gona, boloka dilo tše di šireletšegile gomme o gagole dipampiri ka moka tše bohlokwahlokwa tše di nago le tsebišo ya motho ka noši pele o di lahla. Go ba gona, ge e ba o belaela gore pampiri e itšego yeo e nago le tsebišo ya motho ka noši e lahlegile goba e utswitšwe, o e bege gateetee.
Dula o tseba boemo bja ditšhelete tša gago. Mokgatlo wa FTC o re: “Go ba šedi ke sebetša se se šomago kudu sa go lwantšha . . . go utswetšwa boitsebišo,” e bile o oketša ka gore: “Go lemoga e sa le pele gore o ka utswetšwa boitsebišo go ka ba le mohola kudu.” Ka gona, lekola diakhaonto tša gago ka mehla, gomme o hlokomele ditshenyagalelo tše sa tlwaelegago. Ge go kgonega, hwetša kopi ya pego ya mokitlana go tšwa go baemedi ba nago le botumo bjo bobotse, gomme o ele hloko diakhaonto le dikarata tša mokitlana tšeo di bitšwago ka leina la gago.
Ke therešo gore lefaseng la lehono o ka se kgodišege ka selo. Gaešita le batho bao ba lego šedi kudu e ile ya ba bahlaselwa ba bosenyi. Lega go le bjalo, re dula re holwa ke go kgomarela bohlale le kwešišo tšeo di hwetšwago ka Beibeleng. “O se ke wa tlogela bohlale, bjona bo tla go lota. Bo rate gomme bo tla go šireletša.” (Diema 4:6) Se sekaone le go feta ke gore Beibele e holofetša gore bosenyi bo tla fela.
Go se go ye Kae, Bosenyi bo tla Fela
Ke ka baka la’ng re ka kgodišega gore Modimo o tla fediša bosenyi? Ela hloko dintlha tše di latelago:
Modimo o nyaka go fediša bosenyi. “Nna, Jehofa, ke rata toka gomme ke hloile bohlakodi le go se loke.”—Jesaya 61:8.
O na le matla a go fediša bosenyi. “O phagamile matleng. Le gona O lokile e bile ga a sekamiše toka gomme o na le toko.”—Jobo 37:23, New Life Version.
O holofeditše go fediša ba kgopo le go phološa baloki. “Badirabobe bona ba tla fedišwa.” “Baloki bona e tla ba beng ba lefase, ba tla dula mo go lona ka mo go sa felego.”—Psalme 37:9, 29.
O holofeditše babotegi ba gagwe lefase le lefsa la khutšo. “Ba boleta bona e tla ba beng ba lefase, ba tla thaba kudu ka baka la go ata ga khutšo.”—Psalme 37:11.
Na mantšu ao a go kgoma pelo? Ge e ba go le bjalo, hle tšea nako o hlahloba Beibele bakeng sa go ithuta ka mo go oketšegilego mabapi le morero wa Modimo ka batho. Ga go na puku e nngwe yeo e humilego ka tsela ye ka bohlale bjo bo šomago. E bile ga go na puku e nngwe yeo e re neago kholofelo ya kgonthe ya bokamoso bjo bo se nago bosenyi. *
^ ser. 5 Maina a fetotšwe.
^ ser. 22 Bahlaselwa ba bantši ba go gobošwa ka tša thobalano ba tseba bahlasedi ba bona. Bakeng sa tsebišo e oketšegilego, bona sehlogo se se rego, “Nka Itšhireletša Bjang Bathong Bao ba Gobošago ba Bangwe ka tša Thobalano?” go letlakala 228 la puku ya Dipotšišo tša Bafsa le Dikarabo tše Šomago, Bolumo 1. Puku ye e a hwetšagala Inthaneteng go www.jw.org/nso.
^ ser. 44 Tsebišo e oketšegilego ya mabapi le dithuto tše bohlokwa tša Beibele e ka hwetša ka pukung ya Ke Eng Seo ge e le Gabotse Beibele e se Rutago? Hwetša kopi ya mahala go Dihlatse tša Jehofa, goba o e bale Inthaneteng go www.jw.org/nso.


c: text/html

text:
Na Beibele e a Ikganetša?
Karabo ya Beibele
Aowa, Beibele ka moka e a dumelelana. Le ge go ka bonagala eka dikarolo tše dingwe tša Beibele di a ganetšana, di ka kwešišwa gakaone ge go ka dirišwa e tee goba e mengwe ya mekgwa e latelago:
Ela hloko taba ka kakaretšo. Mongwadi yo mongwe a ka bonagala eka o a ikganetša ge e ba taba ya gagwe e sa hlahlobje ka kakaretšo.
Ela hloko pono ya mongwadi. Dihlatse tšeo di bonego ka mahlo di ka hlalosa taba ka moo go nepagetšego eupša tša se diriše mantšu a swanago goba go se akaretše dilo tše di swanago.
Ela hloko histori le metlwae.
Bona ge e ba mantšu a dirišitšwe ka tsela ya kgonthe goba ya seswantšhetšo.
Ela hloko gore go ka thwe selo se dirilwe ke motho yo a itšego—le ge se se sa dirwa ke yena ka go lebanya. *
Diriša phetolelo e nepagetšego ya Beibele.
Phema go tswalanya seo Beibele e se bolelago le dikgopolo tše di fošagetšego tša bodumedi goba metlwae.
Mehlala e latelago e bontšha kamoo mekgwa ye e ka thušago go hlalosa seo go thwego ke go se dumelelane ga Beibele.
Mokgwa wa Pele: Taba ka kakaretšo
Ge e ba Modimo a ile a ikhutša ka letšatši la bošupa, ke ka baka la’ng go ka thwe o ile a tšwela pele a šoma? Taba e akaretšwago pegong ya Genesi ya tlholo e bontšha gore taba ya gore ‘ka letšatši la bošupa Modimo o ile a khutša modirong wa gagwe wohle wo a o dirilego’ e bolela feela ka mošomo wa gagwe mabapi le go bopa lefase. (Genesi 2:2-4) Lega go le bjalo, Jesu o be a sa ganetšane le se ge a be a bolela ka gore Modimo “o tšwetše pele a šoma go fihla mo nakong ye,” ka baka la gore o be a bolela ka mediro e mengwe ya Modimo. (Johane 5:17) Mediro ya Modimo e akaretša go budulelwa ga Beibele, go nea tlhahlo le go hlokomela moloko wa batho—Psalme 20:6; 105:5; 2 Petro 1:21.
Mokgwa wa Bobedi le wa Boraro: Pono ya mongwadi le histori
Jesu o ile a foufolla monna wa sefofu kae? Puku ya Luka e re Jesu o foufollotše monna wa sefofu ge a be “a batamela Jeriko,” mola pego yona yeo go Mateo e bolela ka banna ba babedi ba difofu gomme yona e re tiragalo ye e diregile ge Jesu a “etšwa Jeriko.” (Luka 18:35-43; Mateo 20:29-34) Le ge dipego tše tše pedi di ngwadilwe go ya ka dipono tše fapanego, ge e le gabotse di a tlaleletšana. Mateo o boletše ka go lebanya palo ya banna bao gore e be e le ba babedi, mola Luka yena a bolela kudu ka monna yoo Jesu a ilego a bolela le yena. Mabapi le lefelo, baepi ba marope ba hweditše gore mehleng ya Jesu Jeriko e be e na le metse e mebedi e megolo, o mongwe e be e le motse wa kgale woo o bego o dulwa ke Bajuda o mongwe e le motse o mofsa wa Baroma, metse yeo e bego e šiana ka mo e ka bago khilomithara e tee le seripa. Go ka direga gore ge Jesu a be a dira mohlolo wo o be a le gare ga metse yeo e mebedi.
Mokgwa wa Bone: Seswantšho goba selo sa kgonthe
Na lefase le tla fedišwa? Go Mmoledi 1:4, Beibele e re “lefase le dula le le gona go iša mehleng ya neng le neng,” mola go ba bangwe e ka bonagala eka e a ikganetša ge e re “dikarolo tša lona ditla senywa ke mollo—gotee le lefase.” (2 Petro 3:10, Beck) Lega go le bjalo, ka Beibeleng, “lentšu lefase” le dirišitšwe ka tsela ya kgonthe le ya seswantšhetšo, ge e bolela ka tsela ya kgonthe e bolela ka polanete ya rena gomme ka tsela ya seswantšhetšo e bolela ka batho. (Genesi 1:1; 11:1) Go fedišwa ga lefase moo go bolelwago ka gona go 2 Petro 3:10 ga go bolele ka go fsa ga polanete ya rena eupša go bolela ka “tshenyego ya batho ba sa boifego Modimo.”—2 Petro 3:7
Mokgwa wa Bohlano: Selo go ka thwe se dirilwe ke motho le ge a se a se dira ka go lebanya
Kua Kaperenaume, ke mang yo a tlišitšego tona ya madira go Jesu? Mateo 8:5, 6 e re tona ya madira e ile ya itliša go Jesu, mola Luka 7:3 e re tona ya madira e ile ya kgopela banna bagolo ba Bajuda go mo kgopelela go Jesu. Ge e le gabotse pego ye ya Beibele yeo e bonagalago e ikganetša e ka hlaloswa ka gore tona ya madira ke yena a ntšhitšego kgopelo yeo, eupša o ile a romela banna bagolo.
Mokgwa wa Botshelela: Phetolelo e nepagetšego
Na ka moka re dira sebe? Beibele e re ka moka ga rena re abetše sebe go monna wa pele, Adama. (Baroma 5:12) .Diphetolelo tše dingwe di ganetšana le se ka gore motho yo a lokilego “ga a dire sebe.” (1 Johane 3:6, The Bible in Basic English; King James Version) Lega gole bjalo, lelemeng la mathomo, lediri la Segerika la “sebe” leo le lego go 1 Johane 3:6 le ka lebaka la bjale, seo se bolelago gore ka leleme leo le šupa go selo seo se tšwelago pele. Go na le phapano magareng ga sebe sa leabela seo re ka se se efogego, le sebe sa ka boomo seo motho a tšwelago pele a se dira sa go se kwe melao ya Modimo. Ka gona, diphetolelo tše dingwe di leka go fapanya mantšu a a mabedi ao a ganetšanago ka go diriša dipolelwana tše bjalo ka “ga a tlwaele go dira sebe” goba “ga a dire sebe ka boomo.”
Mokgwa wa Bošupa: Beibele, e sego metlwae
Na Jesu o lekana le Modimo goba ke yo monyenyane go yena? Jesu o kile a re: “Nna le Tate re batee,” mantšu ao a bonagala a ganetšana le ao a a boletšego ge a re: “Tate o mpheta ka bogolo.” (Johane 10:30; 14:28) E le gore re kwešiše ditemana tšeo gabotse, re swanetše go hlahloba seo Beibele e se bolelago ka Jehofa le Jesu go e na le go tswalanya ditemana tšeo le motlwae wa Borarobotee, woo o sa thewago Beibeleng. Beibele e bontšha gore Jehofa ga se Tatago Jesu feela eupša gape ke Modimo wa Jesu, Yoo Jesu le yena a Mo rapelago. (Mateo 4:10; Mareka 15:34; Johane 17:3; 20:17; 2 Bakorinthe 1:3) Jesu ga a lekane le Modimo.
Taba e dikologilego mantšu a Jesu a rego: “Nna le Tate re batee,” a bontšha gore botee bjo a bego a bolela ka bjona ke bja go ba le morero o tee le Tatagwe, e lego Jehofa Modimo. Jesu ka morago o ile a re: “Tate o boteeng le nna gomme le nna ke boteeng le Tate.” (Johane 10:38) Jesu o be a na le morero o swanago le balatedi ba gagwe, ke ka baka leo a ilego a bolela ka bona ge a rapela Modimo, a re: “Le gona ke ba neile letago leo o nneilego lona, e le gore e be batee go etša ge rena re le batee. Nna ke be boteeng le bona gomme wena o be boteeng le nna.”—Johane 17:22, 23.
^ ser. 8 Ka mohlala, ge Encyclopædia Britannica e bolela ka Taj Mahal, e re “e agilwe ke mmušiši wa Mughal e lego Shah Jahān.” Eupša ga se a e aga ka boyena, ka ge Encyclopædia yeo e oketša ka gore “go be go hirilwe bašomi ba fetago 20 000” nakong ya ge e agwa.
Ithute ka mo go oketšegilego
O Swanetše go Dira’ng Gore o Kwešiše Beibele?
Go sa šetšwe setlogo sa gago, o ka kgona go kwešiša molaetša wa Modimo wo o lego ka Mangwalong a Makgethwa.
Na Dihlatse tša Jehofa di Dumela Gore Lefase le Bopilwe ka Matšatši a Tshelelago a Diiri tše 24?
Na o be o tseba gore thuto ye e ganetšana le Beibele?

robotstxt: allowed

filter: keep


text:
LEMETLETŠO
Pono ya Beibele ka Tlhalo le Karogano
Jehofa o letetše gore banyalani ba dule ba botegela keno ya lenyalo. Jehofa ge a be a kopanya batho ba pele lenyalong o ile a re: “Monna . . . a [kgomarele] mosadi wa gagwe gomme bona e tla ba nama e tee.” Ka morago, Jesu o ile a boeletša polelwana yeo gomme a oketša ka gore: “Ka baka leo, se Modimo a se tlemagantšego jokong go se be le motho yo a se aroganyago.” (Genesi 2:24; Mateo 19:3-6) Ka gona, Jehofa le Jesu ba lebelela lenyalo e le tlemo ya nako e telele yeo e fedišwago feela ke ge molekane yo mongwe a ehwa. (1 Bakorinthe 7:39) Ka ge lenyalo e le thulaganyo e kgethwa, tlhalo ga se ya swanelwa go tšewa gabohwefo. Ge e le gabotse, Jehofa o hloile ditlhalo tšeo di sa thewago Mangwalong.
Motheo wa Mangwalo wa tlhalo ke ofe? Jehofa o hloile bohlotlolo le bootswa. (Genesi 39:9; 2 Samuele 11:26, 27; Psalme 51:4) Ruri, o bona bootswa e le bjo bobe kudu moo a dumelelago gore e be motheo wa tlhalo. (Bakeng sa tshekatsheko ya seo se bolelwago ke bootswa, eya go Kgaolo 9, serapa 7, moo go bolelwago ka bootswa.) Jehofa o nea molekane yo a se nago molato tshwanelo ya gore a dire phetho ya ge e ba a nyaka go tšwela pele a dula le molekane yo a nago le molato goba go hlala. (Mateo 19:9) Ka gona, ge e ba molekane yo a se nago molato a nyaka go hlala, o tla ba a sa gate mogato woo Jehofa a o hloilego. Lega go le bjalo, phuthego ya Bokriste ga e kgothaletše motho le ge e le ofe gore a hlale. Ge e le gabotse, maemo a mangwe a ka dira gore molekane yo a se nago molato a tšwele pele a dula le molekane yo a nago le molato, kudukudu ge e ba molekane yoo a tloga a itshola. Lega go le bjalo, taba ke gore bao ba nago le motheo wa Mangwalo wa go hlala ba swanetše go itirela phetho gomme ba lebeletšane le ditlamorago le ge e le dife tša yona tšeo di ka tšwelelago.
Maemong a mangwe a feteletšego, Bakriste ba bangwe ba ile ba phetha ka gore ba arogane le balekane ba bona ba lenyalo goba ba ba hlale gaešita le ge balekane bao ba se ba otswa. Boemong bjo bjalo, Beibele e bolela ka go lebanya gore yo a tlogelago molekane wa gagwe “a dule a se a nyalwa goba go sego bjalo a boelane le [molekane] wa gagwe.” (1 Bakorinthe 7:11) Mokriste yo bjalo ga a lokologa gore a be le segwera le motho yo mongwe ka kgopolo ya gore a tsene lenyalong gape. (Mateo 5:32) Anke o ele hloko maemo a feteletšego a mmalwa ao batho ba bangwe ba a lebelelago e le mabaka a motheo a karogano.
Go gana go fepa lapa ka boomo. Lapa e ka ba leo le hlokago, la se be le dilo tša motheo tša bohlokwa bophelong, ka gobane monna a palelwa ke go le fepa, gaešita le ge a le boemong bjo bobotse bja go ka dira bjalo. Beibele e re: “Ge e ba motho a sa babalele . . . ditho tša lapa la gagwe, o latotše tumelo gomme ke yo mobe go feta motho yo a se nago tumelo.” (1 Timotheo 5:8) Ge e ba monna yoo a gana go fetola ditsela tša gagwe, mosadi a ka dira phetho ya ge e ba a nyaka go šireletša bophelo bja gagwe le bja bana ba gagwe ka go arogana le yena go ya ka molao. Go ba gona, bagolo ba Bakriste ba swanetše go ba šedi kudu ge ba hlahloba tatofatšo ya gore Mokriste o gana go fepa lapa la gagwe. Go gana ga motho go hlokomela lapa la gagwe go ka feleletša ka gore a kgaolwe.
Go tlaišwa ka mo go feteletšego mmeleng. Molekane yo a gobošago molekane wa gagwe e ka ba yo šoro mo e lego gore o gobatša mmele wa molekane wa gagwe e bile o bea bophelo bja yena molekane yo a mo gobošago kotsing. Ge e ba molekane yo a gobošago molekane wa gagwe e le Mokriste, bagolo ba phuthego ba swanetše go nyakišiša ditatofatšo tšeo. Go tlalelana ka bogale le boitshwaro bja bošoro ke dilo tšeo di ka dirago gore motho a kgaolwe.
Go bea bophelo bja moya kotsing. Molekane a ka leka go phegelela go thatafaletša molekane wa gagwe gore a se latele borapedi bja therešo goba a ka ba a leka go gapeletša molekane wa gagwe gore a robe ditaelo tša Modimo ka tsela e itšego. Boemong bjoo, molekane yo a lego kotsing o tla swanelwa ke go dira phetho ya ge e ba tsela feela ya gore “Modimo ke mmuši yo re swanetšego go mo kwa go e na le go kwa batho” ke gore a arogane le molekane wa gagwe ka molao.
Ditabeng ka moka tšeo di akaretšago maemo a bjalo a feteletšego ao a sa tšwago go ahlaahlwa, ga go motho yo a swanetšego go gatelela molekane yo a se nago molato gore a arogane le molekane yo a nago le molato goba gore a tšwele pele a dula le yena. Le ge bagwera ba moya bao ba godilego ka tsebo le bagolo ba ka nea thekgo le keletšo yeo e theilwego Beibeleng, ba ka se tsebe ditaba ka moka tša seo se diregago magareng ga monna yoo le mosadi yoo. Ke Jehofa feela yo a ka tsebago seo. Go ba gona, mosadi wa Mokriste o tla be a bontšha go se hlomphe Modimo goba thulaganyo ya lenyalo ge e ba a ile a feteletša bogolo bja mathata a gagwe a ka gae e le gore a arogane le monna wa gagwe, goba monna e le yena a nyakago gore a arogane le mosadi wa gagwe. Jehofa o tseba maanomabe le ge e le afe ao motho a a logago gore a arogane le molekane wa gagwe, go sa šetšwe kamoo a ka lekago gore a ute seo. Ka kgonthe, “dilo ka moka di hlobotše e bile di molaleng mahlong a yo re ikarabelago go yena.” (Baheberu 4:13) Eupša ge e ba boemo bjo kotsi o šoro bo tšwela pele bo sa kgaotše, ga go na motho yo a swanetšego go swaya phošo Mokriste yoo a bonego go le kaone gore mafelelong a kgethe go arogana le molekane wa gagwe. Mafelelong, “ka moka re tla ema pele ga sedulo sa kahlolo sa Modimo.”


text:
Na o a Gopola?
Na o badile ka kelohloko ditokollo tša morago bjale tša Morokami? Bona ge e ba o ka kgona go araba dipotšišo tše di latelago:
Re ka tima bjang mollo wa go bolela ka go se šetše?
Re swanetše go hlahloba seo se lego ka dipelong tša rena. Go e na le gore re swaye ngwanabo rena diphošo, go re’ng re sa hlahlobišiše seo se dirilego gore a itshware ka tsela yeo? Na mohlomongwe re mo swaya diphošo ka baka la ge re nyaka go itira ba ba kaone? Go oketša moo, go swaya motho yo mongwe diphošo go ka gakatša boemo.—8/15, letlakala 21.
Melao yeo Modimo a bego a e neile Baisiraele e bontšha bjang tsela yeo basadi ba swanetšego go swarwa ka yona?
Basadi ba Isiraele ba be ba na le tokologo e kgolo, e bile ba be ba hwetša thuto. Ba be ba swanetše go godišwa le go hlompša, e bile ditshwanelo tša bona di šireletšwe.—9/1, matlakala 5-7.
Ke ditiragalo dife tšeo di swanetšego go direga kgauswinyane tšeo di tswalanago le go thoma ga letšatši la Jehofa?
Go tla ba le mogoo wa gore: “Go na le khutšo le polokego!” Ditšhaba di tla hlasela Babilona o Mogolo gomme di e fediše. Batho ba Modimo ba tla hlaselwa. Ntwa ya Haramagedone e tla thoma gomme ya latelwa ke go lahlelwa ga Sathane le batemona ba gagwe sekoting.—9/15, letlakala 4.
Re holega bjang ka go se tsebe nako ya go tla ga bofelo?
Go se tsebe ga rena letšatši goba iri tša go lebanya go re dumelela gore re utolle seo se lego ka dipelong tša rena. Go re nea sebaka sa go thabiša pelo ya Modimo. Go re tutueletša gore re phele maphelo a boikgafo gomme go re thuša gore re ithekge ka mo go feletšego ka Modimo le Lentšu la gagwe. Godimo ga moo, go dumelela mathata ao re lebeletšanego le ona gona bjale gore a re otlolle.—9/15, matlakala 24-25.
Re ka diriša bjang Genesi 3:19 go thuša motho yo a dumelago thuto ya mollo wa dihele?
Temana yeo e re ge Adama a ehwa o tla boela mmung, ga e re o tla ya heleng e tukago mollo.—10/1, letlakala 13.
Ke bomang bao ba emelwago ke “dinaledi tše šupago” tšeo di lego ka seatleng sa Jesu sa le letona go Kutollo 1:16, 20?
Di emela balebeledi ba tloditšwego ka moya ka diphuthegong, e bile go ka bolelwa gore di šupa go balebeledi ka moka ka diphuthegong.—10/15, letlakala 14.
Lapa le ka swaragana bjang le dikoloto tšeo le nago le tšona?
Banyalani ba swanetše go boledišana ka bolokologi le ka boleta ka sekoloto sa bona. E tla ba mo go holago gore ba hlahlobe thulaganyo ya bona ya gona bjale ya tirišo ya tšhelete. Na ba ka oketša ditseno tša bona goba ba fokotša ditshenyagalelo tša lapa? Ba swanetše go rulaganya tsela ya go swaragana le dikoloto tša bona, mohlomongwe ka go boledišana le baadimiši ba bona ka tsela e mpsha ya go ba lefa. Eupša ba swanetše go lebelela dilo ka tsela ya kgonthe gomme ba bee tšhelete maemong a swanetšego. (1 Tim. 6:8)—11/1, matlakala 19-21.
Jesu o bontšhitše bjang boemo bja kgopolo bja boikokobetšo bjo go boletšwego ka bjona go Jesaya 50:4, 5?
Ditemana tšeo di bolela gore yoo a nago le “leleme la ba ba rutilwego” a ka se “ngangabale.” Jesu o ile a bontšha boikokobetšo, a theetša ka kelohloko seo Tatagwe a bego a mo ruta sona. Jesu o be a fišegela go ithuta ka Jehofa e bile a rata go dira seo, a latela ka kelohloko boikokobetšo bja Modimo ge a gaugela batho ba sebe.—11/15, letlakala 11.
Setempe sa poso sa Estonia sa go gopola Dihlatse tša Jehofa se hlatsetše bjang potego ya tšona?
Ka 2007, Ofisi ya Poso ya Setšhaba e ile ya ntšha setempe seo se gopolago bao ba bolailwego polaong ya molokwanarite ya Maestonia ka taelo ya Stalin. Se be se na le palo 382, e lego palo ya Dihlatse le bana ba tšona bao ba ilego ba hudušwa ka kgapeletšo ka 1951 ba išwa dikampeng tšeo go dirwago mošomo o thata ka garegare ga naga ya Russia.—12/1, matlakala 27-28.


text:
BATAMELA KGAUSWI LE MODIMO
Na Jehofa Ruri o na le Taba le Wena?
“Go ikwa ke se na mohola ke lepheko le legolo leo ke lekago go lebeletšana le lona.” Mantšu ao a boletšwe ke mosadi yo mongwe yo a bego a thatafalelwa ke go dumela gore Jehofa a ka hwetša lebaka la go ba kgauswi le yena. Na le wena o ikwa ka tsela yeo? Ge e ba go le bjalo, o ka ipotšiša gore: ‘Na Jehofa ruri o na le taba le yo mongwe le yo mongwe wa barapedi ba gagwe?’ Karabo ke ee! Re hwetša bohlatse bja gore Jehofa o na le taba le rena mantšung a Jesu.—Bala Johane 6:44.
Jesu, yo a tsebago semelo sa Jehofa le thato ya gagwe gakaone go feta motho le ge e le ofe, o re’ng? (Luka 10:22) Jesu o hlalositše gore: “Ga go motho yo a ka tlago go nna ge a sa gogwe ke Tate yo a nthomilego.” Ka gona, re ka se be balatedi ba Kriste—le barapedi ba Tatago rena wa legodimong, Jehofa—ka ntle le ge re ka gogwa ke Jehofa. (2 Bathesalonika 2:13) Ge e ba re kwešiša seo Jesu a se boletšego, gona re tla bona bohlatse bjo matla mantšung a gagwe bja gore Modimo o na le taba le rena.
Ke eng seo se bolelwago ke taba ya gore Jehofa o a re goga? Lediri la Segerika leo le fetoletšwego e le “gogwa” gape le dirišwa bakeng sa go goga lokwa la dihlapi. (Johane 21:6, 11) Na Jehofa o re goga re sa rate, a re gapeletša gore re mo hlankele? Aowa. Jehofa o re nea tokologo ya boikgethelo, ka gona ga a re gapeletše gore re bule dipelo tša rena. (Doiteronomio 30:19, 20) Seithuti se sengwe se bea taba ka gore: “Mojako wa pelo ya motho ga o na mokgoko ka ntle. O swanetše go bulwa ka gare.” Jehofa o hlahloba dipelo tše dibilione lefaseng le, a tsoma batho bao ba mo nyakago. (1 Dikoronika 28:9) Ge a hwetša motho yo bjalo, Jehofa o arabela ka tsela e kgomago. Bjang?
Jehofa ka bonolo o goga dipelo tša batho bao ba nago le “tshekamelo e swanetšego.” (Ditiro 13:48) Jehofa o dira bjalo ka ditsela tše pedi—ka molaetša wa Beibele wa ditaba tše dibotse, wo o fihlelelago yo mongwe le yo mongwe wa rena, le ka moya wa gagwe o mokgethwa. Ge Jehofa a bona pelo yeo e arabelago therešong ya Beibele, o diriša moya wa gagwe go thuša motho go hwetša le go diriša therešo yeo bophelong bja gagwe. (1 Bakorinthe 2:11, 12) Ka ntle le thušo ya Modimo, re ka se tsoge re kgonne go ba balatedi ba kgonthe ba Jesu goba barapedi bao ba ineetšego ba Jehofa.
“Mojako wa pelo ya motho ga o na mokgoko ka ntle. O swanetše go bulwa ka gare”
Bjale, ke eng seo mantšu a Jesu ao a begilwego go Johane 6:44 a re rutago sona ka Jehofa Modimo? Jehofa o goga batho ka gobane a bona se botse dipelong tša bona le go ba le taba le yo mongwe le yo mongwe. Go kwešiša therešo ye yeo e kgothatšago go ile gwa homotša mosadi yo go boletšwego ka yena mathomong. O re: “Go ba mohlanka wa Jehofa ke tokelo e kgolo yeo yo mongwe le yo mongwe a ka bago le yona. Ka gona, ge e ba Jehofa a nkgetha gore ke be mohlanka wa gagwe, gona ke swanetše go ba ke le wa bohlokwa go yena.” Go thwe’ng ka wena? Na go tseba gore Jehofa o na le taba le yo mongwe le yo mongwe wa barapedi ba gagwe go go tutueletša gore o nyake go bula mojako wa pelo ya gago?
Mmalo wa Beibele o šišintšwego bakeng sa May
Ithute ka mo go oketšegilego
Ga go na Seo se Kago re “Aroxanya le Leratô la Modimo”
Lahla kgopolo ya maaka ya gore Modimo ga a go rate goba ga o bohlokwa go yena.


text:
Boitsebišo ka go Bona Ofisi le Moago
Re go laletša ka borutho gore o tlo bona diofisi tša rena le mafelo a go gatiša. Hwetša mafelo le dinako tša go bona meago.
Peru
Jirón El Cortijo 329
Monterrico Chico. Santiago de Surco
LIMA 33
PERU
+51 1-434-1474
Dinako tša go Bona Meago ya Lekala
Mošupologo go fihla Labohlano
Go thoma ka 8:00 a.m. go ya go 11:00 a.m. le go thoma ka 1:00 p.m. go ya go 4:00 p.m.
Go bona meago go tšea iri e tee
Mešomo yeo e dirwago
Go fetolelwa dikgatišo tše di theilwego Beibeleng ka se-Quechua (Ancash), se-Quechua (Ayacucho), se-Quechua (Cuzco), Seshipibo-Conibo, Seawajun le ka Polelo ya Diatla ya Peru.


text:
MAY 15, 2015
CHILE
Dihlatse tša Jehofa di Thuša Bahlaselwa ba Mafula Nageng ya Chile
SANTIAGO, Chile—Dipula tša matlorotloro di sentše selete sa Atacama seo se lego ka leboa la Chile ka March 25, 2015, dipula tše di bakile go elela ga leraga le mafula a matla—go feta ao a ilego a ba gona mengwaga e 80 e fetilego. Batho ba fetago 30 000 ba kgomilwe ke mafula a, mola ba 3 000 ba tlošitšwe magaeng a bona ba išwa mafelong a nakwana a go dula gomme mafula a a bolaile ba 25.
Ofisi ya lekala ya Dihlatse tša Jehofa nageng ye e begile gore ga go Hlatse ya Jehofa yeo e hlokofetšego goba go gobala kudu. Lega go le bjalo, magae a šupa a Dihlatse a sentšwe o šoro mola a mmalwa a senyegile ganyenyane. Holo ya Mmušo e lego lefelo la borapedi la Dihlatse tša Jehofa, e senyegile kudu gomme tše dingwe tše pedi di senyegile ganyenyane.
Toropo ya Copiapó, e bile e nngwe ya ditoropo tšeo di sentšwego kudu ke mafula a, gomme Dihlatse tša Jehofa di ile tša rulaganya komiti ya tlhakodišo gore e nyake boitsebišo bja batho goba mafelo a borapedi ao a sentšwego ke mafula le go rulaganya go thuša ka go hlwekiša. Go ile gwa romelwa moemedi go tšwa ofising ya lekala bakeng sa go thekga le go nea bao ba wetšwego ke kotsi kgothatšo ya mangwalo. Dihlatse tše tšwago toropong ya Antofagasta, Arica, Calama, Caldera, Iquique le La Serena gateetee di ile tša romela bana babo bona dilo tšeo ba di hlokago.
Jason Reed, e lego mmoleledi wa Dihlatse tša Jehofa nageng ya Chile, o boletše gore: “Re kwela batho bao ba wetšwego ke kotsi ye bohloko e bile komiti ya tlhakodišo e ikemišeditše go thuša ka go dula e hlwekiša le go tsošološa dintlo tšeo di senyegilego. Maiteko a rena a magolo ke go homotša le go kgothatša bohle bao ba kgomilwego ke mafula.”
Ba Ditaba:
Bakeng sa Ditšhabatšhaba: J. R. Brown, Ofisi ya Boditšhabatšhaba, mogala +1 718 560 5000
Chile: Jason Reed, mogala +56 2 2428 2600


text:
NA LE HLAMILWE?
Lephego Leo le Kobegelago Godimo Ntlhaneng la Dinonyana Tšeo di Fofago ka Lebelo
GE SEFOFANE sa Jet se fofa, se dikološa moya dintlhaneng tša maphego a sona. Medikologo yeo e gogela sefofane morago, gomme seo sa dira gore se diriše makhura a mantši. Medikologo yeo gape e butšwetša le difofane tšeo di ka bago di le kgauswi. Ka gona, go swanetše go ba le sekgoba se se lekanego magareng ga difofane tšeo di dirišago tsela e tee ge di tloga boemafofaneng gore medikologo yeo ya moya e fele.
Boradientšineare ba difofane ba hweditše tharollo yeo e ka fokotšago bothata bjo. Tharollo ya bona ke’ng? Maphego a go kobegela godimo ntlhaneng ao a swanago le mafofa ao a kobegelago godimo a maphego a dinonyana tšeo di fofago ka lebelo tše bjalo ka di-buzzard, dintšhu le megolodi.
Ela hloko: Ge dinonyana tšeo tše dikgolo di fofa, mafofa a dintlhaneng tša maphego a tšona a kobegela godimo go fihlela eka a eme thwii. Se se thuša nonyana go hlatlogela godimo ntle le go diriša matla a mantši maphegong. Seo gape se oketša le lebelo la yona. Boradientšineare ba hlamile difofane tša maphego a go bopega ka tsela e swanago. Ge ba diriša mekero e mefsa ya go dira diteko, ba hweditše gore maphego ao a kobegetšego godimo dintlhaneng, a kobegile ka tsela ya maleba e bile a sepedišana gabotse le medikologo ya moya, gomme a dira gore sefofane se fofe gakaone—mehleng ya lehono a okeditše lebelo la sona ga 10 lekgolong goba go feta moo. Lebaka la seo ke’ng? Encyclopedia of Flight e re maphego ao a kobegetšego godimo dintlhaneng a fokotša moya gore o se gogele sefofane morago. Go oketša moo, maphego ao a kobegetšego godimo a thuša go oketša lebelo la sona le go “thibela medikologo e mengwe e tlwaelegilego ya moya ya sefofane.”
Ka gona maphego a go kobegela godimo a thuša difofane go fihla kgole, go rwala merwalo e boima, le go diriša maphego a makopana—seo se dirago gore go se dirišwe lefelo le legolo ge di phakwa—gomme di seketše makhura. Ka mohlala pego ya ditaba ya NASA e re ka 2010, dikhamphani tša difofane di “sekeditše makhura a dilithara tše dimilione tše 7 600 a difofane tša jet lefaseng ka bophara” gomme se se thušitše kudu go fokotša moya wa ditšhila woo o bakwago ke difofane.
O nagana eng? Na lephego leo le kobegelago godimo ntlhaneng la dinonyana tšeo di fofago ka lebelo le bile gona ka tlhagelelo? Goba na le hlamilwe?


text:
Dinaga Tšeo go Tšona Dihlatse tša Jehofa di Golegilwego ka Baka la Tumelo ya Tšona
Dihlatse tša Jehofa tšeo di sa lego kgolegong ka October 2016
Article 18 ya International Covenant on Civil and Political Rights e bolela gore “tokelo ya go bolela seo motho a se naganago, tokelo ya go dira dilo go ya ka letswalo le ya bodumedi” ke ditokelo tša motheo. * Dinageng tše dingwe ge Dihlatse tša Jehofa di diriša tokologo ye ya motheo di feleletša di golegwa le go swarwa gampe. Bontši bja bao ba golegilwego ke masogana ao a ganago go tsenela bošole ka baka la letswalo. Ba bangwe ba golegilwe feela ka gobane ba dira mediro ya bona ya bodumedi.
^ par. 24 Bala gape le Article 18 ya United Nations Universal Declaration of Human Rights le Article 9 ya European Convention on Human Rights.


text:
Dithero tša Mohlala
MOROKAMI
Potšišo: Na o nagana gore lefase e be e tla ba lefelo le le kaone ge e ba motho yo mongwe le yo mongwe a phela ka molao wo wa motheo?
Lengwalo: Heb 13:18
Kgatišo e sepedišwago: Beibele e re kgothaletša gore re botege dilong tšohle. Ka gona potego e kgoma dikarolo ka moka tša bophelo bja rena. Seo ke sehlogo sa Morokami.
MOROKAMI (letlakala la ka morago)
Potšišo: Nka rata go kwa seo o se naganago ka potšišo ye. [Bala potšišo ya mathomo.] Batho ba bangwe ba dumela gore re tšwela pele re phela ka sebopego se sengwe ka morago ga lehu, mola ba bangwe ba nagana gore lehu ke mafelelo a dilo ka moka. Wena o nagana’ng ka taba ye?
Lengwalo: Mmo 9:5
Kgatišo e sepedišwago: Makasine wo o hlalosa ka mo go oketšegilego seo Beibele e se bolelago ka taba ye. Ke kgopela gore o ipalele wona, ke moka re tla boledišana ka wona ka nako e nngwe.
DITABA TŠE DIBOTSE TŠE DI TŠWAGO GO MODIMO!
Kgatišo e sepedišwago: Ke tlile go go botša ka lenaneo la rena la thuto e sa lefelelwego ya Beibele. Poroutšha ye e bontšha mo o ka hwetšago dikarabo tša dipotšišo tša bohlokwa ka Beibeleng ya gago.
Potšišo: Na o kile wa bala Beibele? E re ke go bontšhe kamoo dithuto tša poroutšha ye di lego bonolo ka gona. [Ahlaahla potšišo 1 go thuto 2.]
Lengwalo: Kut 4:11
ITIRELE THERO
Potšišo:
Lengwalo:
Kgatišo e sepedišwago:


text:
PUKWANA YA SEBOKA SA BOPHELO BJA RENA LE BODIREDI BJA BOKRISTE JANUARY 2016
Dithero tša Mohlala
Ditšhišinyo tša go sepediša dimakasine tša Morokami le Phafoga! gotee le poroutšha ya Ditaba tše Dibotse tše di Tšwago go Modimo! Diriša mehlala ye go itirela dithero tša gago.
MAHUMO AO A LEGO KA LENTŠUNG LA MODIMO
Borapedi bja Therešo bo Nyaka gore Motho a Šome ka Thata
Bona ka leihlo la kgopolo maikemišetšo a Kgoši Hesekia a go tsošološa borapedi bja therešo. Diriša ditaekramo, mmapa, le nako ya ditiragalo tša 2 Dikoronika 29–30 go go thuša go bona seo.
DIRA SOHLE BODIREDING
Kamoo o ka Swarago Thuto o Diriša Poroutšha ya Ditaba tše Dibotse
Megato e mehlano e bonolo ya go swara dithuto tše di atlegago tša Beibele o diriša poroutšha ya Ditaba tše Dibotse tše di Tšwago go Modimo!
BOPHELO BJA BOKRISTE
Tokelo ya Rena ya go Aga le go Hlokomela Mafelo a Borapedi bja Therešo
Re ka bontšha bjang phišego le lerato la rena bakeng sa tirelo e kgethwa mafelong a rena a borapedi?
MAHUMO AO A LEGO KA LENTŠUNG LA MODIMO
Jehofa o Tšeela Godimo Bao ba Itsholago go tšwa Pelong
Boitsholo bja Kgoši Manase bjo bo tšwago pelong bo bile le mafelelo a mabotse. Bapiša nako ya gagwe ya go buša pele a išwa bothopša le ka morago ga gore a lokollwe Babilona. (2 Dikoronika 33-36)
MAHUMO AO A LEGO KA LENTŠUNG LA MODIMO
Jehofa o Boloka Dikholofetšo tša Gagwe
Nako ya ditiragalo tša Esera 1-5. Go sa šetšwe mapheko a mantši, Bajuda ba boela Babilona gore ba tsošološe borapedi bja therešo le go aga tempele lefsa
MAHUMO AO A LEGO KA LENTŠUNG LA MODIMO
Jehofa o Nyaka Bahlanka Bao ba Nago le Boikemišetšo bjo Bobotse
Esera le bao ba bego ba sepela le yena go ya Jerusalema ba be ba swanetše go ba le tumelo e tiilego, ba fišegele borapedi bja therešo gomme ba be le sebete. Diriša diswantšho le mmapa go bona ka leihlo la kgopolo leeto leo ba le tšerego.
BOPHELO BJA BOKRISTE
Go Kaonefatša Bokgoni bja Rena Bodireding
—Go Thea Motheo wa go Dira Leeto la go Boela
Megato e meraro ya go dira maeto a go boela ao a atlegago kudu go bao ba thabelago therešo ya Beibele


text:
TABA YA LETLAKALALA LA KA NTLE | NA O LAOLA BOPHELO BJA GAGO?
Na o ka Kgona go Laola Bophelo bja Gago?
GA GONA motho yo a ka rego ga a lebeletšane le maemo a thata lehono. Gantši, sephiri ke go ithuta go amogela maemo ao le go kgona go lebeletšana le mafokodi ao a bakwago ke maemo ao. E ka ba mo gobotse ge e ba o ka kgona go laola bophelo bja gago go sa šetšwe maemo ao a thata. Go a kgahliša ge e ba mafelelong maemo a gago a kaonefala. Eupša dilo tšeo di thabišago di sa letše ka pele.
Beibele e holofetša gore go tla ba le nako yeo batho ba tla bego ba kgona go laola maphelo a bona. Ba tla kgona go phela ba thabile, go se na maemo ao a nyamišago, dikgateletšo tša letšatši le letšatši gotee le go ba le maikwelo a fošagetšego. (Jesaya 65:21, 22) Ge Beibele e bolela ka se e re ke “bophelo bja kgonthe.”—1 Timotheo 6:19.
“Ba tla aga dintlo ba dula go tšona; ba tla bjala dirapa tša merara ba ja dienywa tša tšona. Ba ka se ke ba aga gwa dula o šele; ba ka se ke ba bjala gwa ja o šele. Ka gobane matšatši a batho ba ka a tla etša matšatši a sehlare; bahlaolwa ba ka ba tla thabela modiro wa diatla tša bona ka botlalo.”—Jesaya 65:21, 22.
Ithute ka mo go oketšegilego
Ke ka Baka la Eng o Swanetše go Ithuta Beibele?
Beibele e nea dikarabo tša dipotšišo tša bohlokwa go batho ba dimillione lefaseng ka bophara. Na o ka rata go ba yo mongwe wa bona?


text:
MAHUMO AO A LEGO KA LENTŠUNG LA MODIMO | JESAYA 38-42
Jehofa o Nea yo a Lapilego Matla
Ntšhu e kgona go tšea diiri tše dintši e akaletše mo go nago le moya o borutho. Ge e hwetša mo go nago le moya o borutho e fofa go dikologa moya woo, e lego seo se e thušago go fofela godimodimo. Ge e fihla bokgoleng bjo itšego, e a tloga gomme ya nyaka moya o mongwe o borutho gore e kgone go tšwela pele e akaletše
Go kgona go fofa ga ntšhu e sa diriše matla a mantši go re bontšha gore ke bjang re kgonago go tšwela pele ka borapedi bja rena re thušwa ke matla ao Modimo a re neago ona


text:
NA LE HLAMILWE?
Leoto la Pere
PERE (Equus caballus) e ka kgona go kata ka lebelo la dikhilomithara tše 50 ka iri. Le ge se se akaretša mošomo o mogolo, ga se gore e diriša matla a mantši. Seo se kgonega bjang? Sephiri se letše maotong a pere.
Ela hloko seo se diregago ge pere e kata. Mešifa ya maoto yeo e taologago e swara matla ge pere e gata fase, gomme maatla ao a boela morago go swana le seporing, gomme seo sa e kgoromeletša pele.
Go feta moo, ge pere e kata, maoto a yona a thothomela kudu moo e ka gobatšago mešifa ya yona. Lega go le bjalo, mešifa yeo e lego maotong a yona e šoma bjalo ka seokobatši. Banyakišiši ba bitša sebopego se gore ke, “kagego e kgethegilego ya mešifa yeo e hlamilwego” yeo e šomago ka bjako le ka matla.
Boradientšineare ba leka go ekiša tsela yeo maoto a pere a hlamilwego ka yona gore ba dire diroboto tša maoto a mane. Lega go le bjalo, go ya ka Biomimetic Robotics Laboratory of the Massachusetts Institute of Technology, go ka se be bonolo go ekiša tsela e raraganego yeo maoto a pere a hlamilwego ka yona, go šomišwa didirišwa tša mehleng yeno gotee le tsebo ya boentšeneare.
O nagana eng? Na kagego ya maoto a pere e bile gona ka tlhagelelo? Goba na e hlamilwe?


text:
KGAOLO 13
Menyanya Yeo e sa Kgahlišego Modimo
“Tšwelang pele le kgonthišetša se se amogelegago go Morena.”
1. Jehofa o gogela batho ba mohuta mang go yena, gomme ke ka baka la’ng ba swanetše go dula ba phafogile moyeng?
JESU o itše: “Barapedi ba kgonthe ba [tla] rapela Tate ka moya le ka therešo, gobane ruri Tate o nyaka ba bjalo gore ba mo rapele.” (Johane 4:23) Ge Jehofa a hwetša batho ba bjalo
2. Hlalosa kamoo Jehofa a lebelelago bao ba lekago go tswakanya bodumedi bja therešo le bja maaka.
2 Ela hloko seo se ilego sa direga kgauswi le Thaba ya Sinai ge Baisiraele ba be ba kgopela Arone gore a ba direle modimo. Arone o ile a fo dumelelana le seo a se a naganišiša ka sona gomme a ba direla namane ya gauta eupša a bolela gore e be e emela Jehofa. O ile a re: “Gosasa go na le monyanya wa Jehofa.” Na Jehofa o ile a hlokomologa go tswakanywa moo ga bodumedi bja therešo le bja maaka? Aowa. O ile a bolaya barapedi ba ka bago ba dikete tše tharo ba modimo woo wa seswantšho. (Ekisodo 32:1-6, 10, 28) Re ithuta eng mo tabeng ye? Ge e ba re rata go dula re le leratong la Modimo, re swanetše go “se kgwathe selo sa go se hlweke” gomme re fišegele go šireletša therešo gore e se šilafatšwe ka tsela le ge e le efe.
3, 4. Ke ka baka la’ng re swanetše go ela hloko melao ya motheo ya Beibele ge re hlahloba metlwae le menyanya e tumilego?
3 Ka manyami, ka morago ga lehu la baapostola, e lego bao ba bego ba thibela bohlanogi, batho ba bangwe bao ba bego ba ipitša Bakriste eupša ba be ba sa rate therešo ba ile ba amogela mekgwa ya baheitene, menyanya ya bona le matšatši a bona ao go thwego ke a makgethwa, ke moka ba a bitša gore ke a Bokriste. (2 Bathesalonika 2:7, 10) Ge o dutše o hlahloba e mengwe ya menyanya ye, hlokomela kamoo e bonagatšago moya wa lefase, e sego wa Modimo. Ka kakaretšo, menyanya ya lefase e na le selo setee seo e swanago ka sona: E gogela dikganyogong tša nama, e bile e godiša ditumelo tša maaka tša bodumedi le go dirišana le meoya e mebe
4 Ka ge re le Bakriste ba therešo, re a tseba gore menyanya e itšego ga e kgahliše Jehofa. Eupša re swanetše go phetha le dipelo tša rena gore ga re nyake go tšea karolo go yona. Go hlahloba ga rena lebaka leo Jehofa a sa kgahlišwego ke menyanya e bjalo go tla matlafatša boikemišetšo bja rena bja go phema selo le ge e le sefe seo se ka re paledišago go dula re le leratong la Modimo.
KERESEMOSE—LEINA LE LEFSA LA BORAPEDI BJA LETŠATŠI
5. Ke ka baka la’ng re ka kgodišega gore Jesu ga se a belegwa ka di-25 tša December?
5 Beibele ga e bolele selo ka letšatši la Jesu la matswalo. Ge e le gabotse, letšatši la gagwe la matswalo ga le tsebje. Lega go le bjalo, re kgodišegile gore ga se a belegwa ka di-25 tša December, yeo e lego kgwedi e tonyago ya marega karolong yeo ya lefase. * Le lengwe la mabaka ao a dirago gore re kgodišege ka seo ke gore Luka o begile gore ge Jesu a be a belegwa, “badiši [ba be] ba dula merakeng” ba dišitše mehlape ya bona.” (Luka 2:8-11) Ge e ba e be e le mokgwa wa bona go “dula merakeng” ngwaga ka moka, gona taba yeo e be e ka se be ya bohlokwa. Lega go le bjalo, ka ge marega a Betlelehema e le a dipula le lehlwa, mehlape ya moo e be e sa bewe moo go sa šireletšwago, le gona badiši ba be ba ka se be ba le “merakeng.” Go oketša moo, Josefa le Maria ba be ba ile Betlelehema ka ge Kesara Augustose a be a laetše gore batho ba balwe. (Luka 2:1-7) Go bonagala go be go ka se kgonege gore Kesara a ka ba a ile a laela batho bao ba bego ba hloile pušo ya Roma gore ba tšee leeto ba ye metseng yeo ba tswaletšwego go yona mola e be e le sehla se se tonyago kudu sa marega.
6, 7. (a) Mekgwa e mentši ya Keresemose e thomile kae? (b) Ke phapano efe yeo e ka bonwago magareng ga go nea ga Keresemose le go nea ga Bokriste?
6 Mathomo a Keresemose ga a hwetšwe ka Mangwalong, eupša a hwetšwa menyanyeng ya bogologolo ya boheitene, e bjalo ka Saturnalia ya Baroma, e lego monyanya woo o bego o direlwa Saturn modimo wa temo. Ka mo go swanago, go ya kamoo ba akanyetšago ka gona, New Catholic Encyclopedia e re barapedi ba modimo Mithra ba be ba keteka di-25 tša December e le “matswalo a letšatši leo le sa fenywego. Keresemose e thomile nakong ya ge borapedi bja letšatši bo be bo le matla kudu kua Roma,” mo e ka bago nywaga e makgolo a mararo ka morago ga lehu la Kriste.
Bakriste ba therešo ba nea ka baka la lerato
7 Nakong ya menyanya ya bona, baheitene ba be ba fana dimpho gomme ba eja dijo tša matsaka
8. Na balepi ba dinaledi ba neile Jesu dimpho tša letšatši la matswalo? Hlalosa.
8 Eupša ba bangwe ba ka tsoša taba ya gore: Na ga se therešo gore balepi ba dinaledi ba ile ba išetša Jesu dimpho tša letšatši la matswalo? Karabo ke aowa. Go nea ga bona dimpho e be e fo ba tsela ya go bontšha gore ba hlompha motho wa bohlokwa, e lego mokgwa woo o bego o tlwaelegile mehleng ya Beibele. (1 Dikgoši 10:1, 2, 10, 13; Mateo 2:2, 11) Ge e le gabotse, ga se ba tla bošegong bjoo Jesu a belegwego ka bjona. Jesu e be e se lesea leo le bego le le ka setaleng ge ba fihla, eupša o be a šetše a na le dikgwedi tše dintši a le gona e bile a dula ka ntlong.
SEO BEIBELE E SE BOLELAGO KA MATŠATŠI A MATSWALO
9. Ke’ng seo se ilego sa direga menyanyeng ya matšatši a matswalo yeo e begilwego ka Beibeleng?
9 Le ge go tswalwa ga ngwana go thabiša ka mehla, Beibele ga e bolele selo ka mohlanka wa Modimo yo a ketekago letšatši la gagwe la matswalo. (Psalme 127:3) Na seo se diregile ka phošo? Aowa, ka gobane e bolela ka menyanya e mebedi ya matšatši a matswalo—wa Farao wa Egipita le wa Heroda Antipase. (Bala Genesi 40:20-22; Mareka 6:21-29) Lega go le bjalo, ditiragalo tšeo ka bobedi ga di bolelwe gabotse—kudukudu ya mafelelo, e lego yeo go yona Johane Mokolobetši a ilego a kgaolwa hlogo.
10, 11. Bakriste ba pele ba be ba lebelela bjang go ketekwa ga matšatši a matswalo, gomme ka baka la’ng?
10 The World Book Encyclopedia e re: “Bakriste ba pele ba be ba lebelela go ketekwa ga matswalo a motho le ge e le ofe e le moetlo wa baheitene.” Ka mohlala, Bagerika ba bogologolo ba be ba dumela gore motho yo mongwe le yo mongwe o ba le moya wo o mo šireletšago woo o bago gona ge a belegwa ke moka go tloga moo wa mo hlokomela. Puku ya The Lore of Birthdays e re moya woo “o be o tswalana ka tsela e sa hlalosegego le modimo wa letšatši la matswalo la motho yoo.” Le gona matšatši a matswalo ke kgale a tswalana kgauswi kudu le bolepi bja dinaledi le horoscope.
11 Ka ntle le gore bahlanka ba Modimo ba mehleng ya bogologolo le bona ba gane mekgwa yeo e sepedišanago le matšatši a matswalo ka baka la gore e thomile ke boheitene e bile e na le go dirišana le meoya e mebe, go bonagala ba be ba e gana ka baka la melao ya bona ya motheo ya boitshwaro. Ka baka la’ng? Banna bao le basadi bao e be e le batho ba ikokobeditšego le bao ba ipoeditšego bao ba bego ba sa lebelele go belegwa ga bona go le bohlokwa kudu moo e lego gore go swanetše go ketekwa. * (Mika 6:8; Luka 9:48) Go e na le moo, ba ile ba tagafatša Jehofa gomme ba mo leboga ka baka la mpho e bohlokwa kudu ya bophelo. *
12. Go ka kgonega bjang gore letšatši la lehu la rena le phale letšatši la matswalo a rena?
12 Bohle bao ba hwago ba botega ba tla gopolwa ke Modimo, le gona ba kgonthišeditšwe gore ba tla phela gape nakong e tlago. (Jobo 14:14, 15) Mmoledi 7:1 e re: “Leina le lebotse le phala makhura a bohlokwa, le letšatši la go hwa ga motho le phala letšatši la go belegwa ga gagwe.” “Leina” la rena ke botumo bjo bobotse bjoo re itiretšego bjona le Modimo ka tirelo ya rena ya potego. Selo seo se kgahlišago ka mo go kgethegilego ke gore tiragalo e tee feela yeo Bakriste ba laetšwego go e gopola ga se ya matswalo, eupša ke ya lehu la Jesu, e lego yoo “leina” la gagwe le lebotse e lego la bohlokwa bakeng sa go phološwa ga rena.
EASTER—MONYANYA WA GO TSWALA GA DILO WOO O DIRILWEGO EKA KE WA BOKRISTE
13, 14. Mekgwa e tumilego ya Easter e thomile kae?
13 Le ge Easter e tsebagatšwa e le go ketekwa ga go tsošwa ga Kriste, ge e le gabotse e thomile bodumeding bja maaka. Leina Easter ka bolona le tswalantšwe le Eostre, goba Ostara, e lego modimogadi wa Anglo-Saxon wa go hlaba ga letšatši le wa seruthwane. Le gona go tlile bjang gore mae le mebutla di tswalanywe le Easter? Encyclopædia Britannica e bolela gore mae “e be e dutše e le dilo tše kgolo tšeo di swantšhetšago bophelo bjo bofsa le tsogo,” mola e le gore mmutla ke kgale o emela go tswala ga dilo. Ka gona, Easter ke tirelo ya go tswala ga dilo yeo e dirilwego eka ke monyanya wa go tsošwa ga Kriste. *
14 Na Jehofa a ka dumelela go dirišwa ga tirelo ye e šišimišago ya go tswala ga dilo gore e be segopotšo sa tsogo ya Morwa wa gagwe? Le gateetee! (2 Bakorinthe 6:17, 18) Ge e le gabotse, ga go na moo Mangwalo a laelago goba a dumelelago gore tsogo ya Jesu e gopolwe. Ka gona, go gopola tsogo ya Jesu gomme ra e rea leina la Easter go tloga go bontšha go se botege le gatee.
HALLOWEEN GA SE E KGETHWA LE GATEE
15. Halloween e thomile bjang, gomme ke’ng seo se ka lemogwago ka letšatši leo le kgethilwego gore e ketekwe ka lona?
15 Halloween yeo e tsebjago ka baloi ba yona, dipoko le mekgabišo e boifišago gotee le dilo tše dingwe tša go swana le tšeo, e thomile go ma-Celts a bogologolo a Brithania le Ireland. Ge kgwedi e tletše pejana ga November 1, a be a keteka monyanya o bitšwago Samhain, e lego yeo e bolelago gore “Mafelelo a Selemo.” A be a dumela gore nakong ya Samhain, seširo seo se bego se le gona magareng ga batho le meoya e matla se be se tlošwa gomme meoya e mebe le e botse e be e ralala le lefase. A be a dumela gore meoya ya bahu e be e boela magaeng a yona, ke moka malapa a be a ntšhetša dijo le dino ka ntle gore di tle di hwetšwe ke baeng bao ba ona ba dipoko ka morero wa gore a di timole bogale. Ka gona, ge bana lehono ba apara go etša dipoko goba baloi, ba tsena ka ntlo le ntlo ba tšhošetša beng ba dintlo gore ba tla ba loya ge ba ka se ba sware gabotse, ba tšwetša pele mekgwa ya Samhain ba sa lemoge.
BOLOKA MONYANYA WA LENYALO LA GAGO O HLWEKILE
16, 17. (a) Ke ka baka la’ng banyalani ba Bakriste bao ba rulaganyago go nyalana ba swanetše go hlahloba meetlo ya lefelong la gabo bona ya menyanya ya manyalo ka go ela hloko melao ya motheo ya Beibele? (b) Ge e le mabapi le meetlo e bjalo ka go foša reise goba dilo tše dingwe, ke’ng seo Bakriste ba swanetšego go se ela hloko?
16 Go se go ye kae, “ga go na lentšu la monyadi le la monyadiwa leo le ka mohla le tlago go kwala go [Babilona o Mogolo] gape.” (Kutollo 18:23) Ka baka la’ng? Le lengwe la mabaka ke mekgwa ya gagwe ya go dirišana le meoya e mebe, e lego yeo e ka šilafatšago lenyalo mathomongthomong a lona, nakong ya monyanya wa lenyalo.
17 Meetlo e fapane go ya ka dinaga. E mengwe ya meetlo yeo e ka bonagalago e se na bothata e ka ba e thomile mekgweng ya Babilona yeo e reretšwego go tlišetša banyalani goba baeng ba bona ‘mahlatse.’ (Jesaya 65:11) O mongwe wa meetlo ye e akaretša go foša reise goba selo se sengwe seo se fošwago ka morero o swanago. Moetlo wo o ka ba o thomile tumelong ya gore dijo di latša meoya e kgopo gomme tša e dira gore e se gobatše monyadi le monyadiwa. Go oketša moo, ke kgale kudu reise e tswalanywa ka tsela e sa kwešišegego le go tswala ga dilo, lethabo le go phela galelele. Go molaleng gore bohle bao ba nyakago go dula leratong la Modimo ba tla phema meetlo e bjalo e šilafetšego.
18. Ke melao efe ya motheo ya Beibele yeo e swanetšego go hlahla bao ba laleditšwego lenyalong le bao ba rulaganyago go nyalana?
18 Le gona bahlanka ba Jehofa ba phema mekgwa ya lefase yeo e ka dirago gore menyanya ya lenyalo ya Bakriste e se hlomphege goba e gobatše matswalo a batho ba bangwe. Ka mohlala, ba phema go bolela dilo tšeo di gegeago batho ba bangwe gabohloko goba metlae yeo e bolelago ka dikopano tša botona le botshadi, e bile ba phema metlae goba mantšu ao a ka nyenyefatšago banyalani ba bafsa le batho ba bangwe. (Diema 26:18, 19; Luka 6:31; 10:27) Le gona ba phema lenyalo leo go dirišwago tšhelete e ntši leo le sa bonagatšego boipoetšo eupša le bonagatša “pontšho ya bomponeng ya dilo tša motho tša boiphedišo.” (1 Johane 2:16) Ge e ba o rulaganya go ba le monyanya wa lenyalo, o se ke wa lebala gore Jehofa o nyaka gore letšatši leo la gago le legolo o dule o le gopola ka lethabo, e sego ka manyami. *
NA GO LAKALETŠA BOTSE KA GO EMIŠETŠA DIGALASE GODIMO KE SELO SA BODUMEDI?
19, 20. Puku e nngwe ya lefase e re’ng ka mathomo a mokgwa wa go lakaletša botse ka go emišetša digalase godimo, gomme ke ka baka la’ng moetlo wo o sa amogelege go Bakriste?
19 Selo se sengwe seo se tlwaelegilego menyanyeng ya lenyalo le dipokanong tše dingwe tša segwera ke go lakaletša botse ka go emišetša digalase godimo. Puku ya 1995 ya International Handbook on Alcohol and Culture e re: “Go lakaletša botse ka go emišetša digalase godimo . . . go bonagala e le mokgwa wa mehleng yeno woo o tswetšwego ke mokgwa wa bogologolo wa go dira dihlabelo ka go tšholla dino moo seno se sekgethwa se bego se tšhollelwa medimo . . . gore motho a newe seo a se kgopelago ka thapelo e kopana ya gore ‘re phediše!’ goba ‘re fe bophelo bjo bobotse!’”
20 Ke therešo gore batho ba bantši ba ka ba ba sa lemoge gore go lakaletša mo go bjalo ke tiro ya bodumedi goba ya tumelakhwele. Lega go le bjalo, moetlo wa go emišetša digalase tša beine godimo o ka lebelelwa e le go kgopela seo go thwego ke magodimo
“LENA BAO LE RATAGO JEHOFA, HLOYANG SE SEBE”
21. Le ge menyanya e mengwe e tumilego e se ya bodumedi, ke efe e mengwe ya yona yeo Bakriste ba e phemago, gomme ka baka la’ng?
21 Go bontšha gore ditekanyetšo tša lefase la lehono di a phuhlama
22. Ke neng moo Mokriste a ka itirelago phetho a latela letswalo la gagwe ge e ba a tla tšea karolo monyanyeng o itšego goba go se bjalo?
22 Matšatšing a menyanya ya lefase, Mokriste o swanetše go ba šedi gore boitshwaro bja gagwe bo se dire gore ba bangwe ba nagane gore o tšea karolo go yona. Paulo o ngwadile gore: “Go sa šetšwe gore le a ja, le a nwa goba le dira selo le ge e le sefe se sengwe, dirang dilo tšohle gore le tagafatše Modimo.” (1 Bakorinthe 10:31; bona lepokisi le rego: “Go Dira Diphetho tše Bohlale,”.) Ka lehlakoreng le lengwe, ge e ba go le molaleng gore moetlo goba monyanya ga se wa bodumedi bja maaka, ga se karolo ya dipolitiki goba ya boratanaga, e bile ga o tshele molao le ge e le ofe wa motheo wa Beibele, gona Mokriste yo mongwe le yo mongwe a ka itirela phetho ka boyena gore o tla tšea karolo go wona goba go se bjalo. Ka nako e swanago, o tla ela hloko maikwelo a ba bangwe e le gore a se ba kgopiše.
TAGAFATŠA MODIMO KA MANTŠU LE KA DITIRO
23, 24. Re ka kgona bjang go nea bohlatse bjo bobotse ka ditekanyetšo tša Jehofa tša go loka?
23 Batho ba bantši ba lebelela matšatši a itšego a go ketekwa a tumilego e le nako ya gore lapa le bagwera ba bokane gotee. Ka gona, ge e ba motho yo mongwe a nagana ka phošo gore boemo bja rena bjoo re bo tšeago bja Mangwalo bo bontšha go hloka lerato goba ke go dira dilo ka go feteletša, re ka mo hlalosetša ka botho gore Dihlatse tša Jehofa di tšeela godimo dipokano tše di kgahlišago tša lapa le bagwera. (Diema 11:25; Mmoledi 3:12, 13; 2 Bakorinthe 9:7) Re thabela go bokana le baratiwa ba rena nako le ge e le efe mo ngwageng, eupša ka baka la go rata ga rena Modimo le ditekanyetšo tša gagwe tša go loka, ga re nyake go senya dinako tšeo tša lethabo ka meetlo yeo e mo kgopišago.
24 Dihlatse tše dingwe di kgonne go atlega di diriša dintlha tšeo di lego go kgaolo 16 ya puku ya Ke Eng Seo ge e le Gabotse Beibele e se Rutago? * go boledišana le batho ba bangwe bao ba tlogago ba nyaka go tseba ka ditumelo tša rena. Eupša gopola gore pakane ya rena ke go kgoma dipelo, e sego go fenya dingangišano. Ka gona bontšha tlhompho, o dule o na le moya wa boleta, gomme “anke mantšu a [gago] ka mehla e be a kgahlišago, a nokilwego ka letswai.”
25, 26. Batswadi ba ka thuša bjang bana ba bona gore ba be le tumelo e matla le lerato la go rata Jehofa?
25 Ka ge re le bahlanka ba Jehofa, re a rutwa. Re tseba lebaka leo re dumelago le go dira dilo tše itšego gomme re phema go dira tše dingwe. (Baheberu 5:14) Ka gona lena batswadi, rutang bana ba lena go nea mabaka ba diriša melao ya motheo ya Beibele. Ka go dira bjalo, le aga tumelo ya bona, le ba thuša gore ba nee dikarabo tše di tšwago Mangwalong ge ba botšišwa mabaka a seo ba se dumelago, e bile le dira gore ba bone gore Jehofa o a ba rata.
26 Bohle bao ba rapelago Modimo “ka moya le ka therešo” ga ba pheme feela menyanya yeo e sa dumelelanego le Mangwalo eupša ba katanela le go botega dibopegong ka moka tša bophelo. (Johane 4:23) Lehono ba bantši ba tšea gore go botega ga go kgonege. Eupša go etša ge re tla bona kgaolong e latelago, ka mehla ditsela tša Modimo ke tšona tše kaonekaone.
^ par. 3 Bona lepokisi le rego: “Na ke Tšee Karolo Monyanyeng wo?”. Matšatši a mmalwa a maikhutšo ao go thwego ke a makgethwa a lokeleditšwe ka go Watch Tower Publications Index, yeo e gatišitšwego ke Dihlatse tša Jehofa.
^ par. 5 Go ya ka tatelano ya ditiragalo tša Beibele gotee le histori ya lefase, go bonagala Jesu a belegwe ka 2 B.C.E. kgweding ya Sejuda ya Ethanim, yeo e sepedišanago le dikgwedi tša September/October almanakeng ya rena ya mehleng yeno.
^ par. 11 Bona lepokisi le rego: “Matšatši a Matswalo le Borapedi bja Sathane”.
^ par. 11 Kgwerano ya Molao e be e nyaka gore mosadi ka morago ga go belega a tlišetše Modimo sebego sa sebe. (Lefitiko 12:1-8) Ka ge seo e be e le kgopotšo e bohloko kudu ya gore batho ba fetišetša sebe baneng ba bona, sona selo se seo se bego se nyakwa ke molao se be se thuša Baisiraele gore ba be le pono e lekalekanego ka go tswalwa ga ngwana, gomme se ka ba se ile sa ba thuša gore ba pheme go latela mekgwa ya boheitene ya matšatši a matswalo.
^ par. 13 Eostre (goba Easter) gape e be e le modimogadi wa pelego. Go ya ka The Dictionary of Mythology, “e be e le yena mong wa mmutla wo o dulago ngweding wo o bego o rata mae gomme yena ka dinako tše dingwe o be a swantšhwa a na le hlogo ya mmutla.”
^ par. 18 Bona dihlogo tše tharo tšeo di bolelago ka manyalo le dipokano tša segwera ka go Morokami wa October 15, 2006, matlakala 18-31.
^ par. 20 Bona Morokami wa February 15, 2007, matlakala 30-31.
^ par. 24 E gatišitšwe ke Dihlatse tša Jehofa.
Ithute ka mo go oketšegilego
Kgoši e Hlwekiša Batho ba Yona Moyeng
Keresemose le sefapano di swana ka’ng?


text:
Na o be o Tseba?
Na Jesu o be a fošitše ge a be a bolela ka letswai leo le tapago?
Thutong ya gagwe ya Thabeng, Jesu o boditše balatedi ba gagwe gore: “Lena le letswai la lefase, eupša ge letswai le felelwa ke matla a lona, go toka ga lona go tla tsošološwa bjang? Ga le sa dirišetšwa selo le ge e le sefe ge e se go lahlelwa ka ntle gore le gatakelwe ke batho.” (Mateo 5:13) Letswai ke sethibela-go-bola. Lega go le bjalo, go ka direga gore papišo ya Jesu e be e era gore barutiwa ba gagwe ba be ba ka kgona e bile ba swanetše go šireletša ba bangwe gore ba se ke ba bola boitshwarong le moyeng.
Lega go le bjalo, ge The International Standard Bible Encyclopedia e bolela ka tlhaloso ya Jesu ya mabapi le go tapa ga letswai, e re: “Letswai leo le tšwago tikologong ya Lewatle le le Hwilego ge e le gabotse le be le tswakane le diminerale tše dingwe; ka gona letswai le be le ka tološwa motswakong woo gomme gwa šala selo seo se sego bose.” Ka gona, ke mo go kwagalago gore Jesu o hlalositše gore mašalela ga a “sa dirišetšwa selo le ge e le sefe ge e se go lahlelwa ka ntle gore [a] gatakelwe ke batho.” Saeklopedia e oketša ka gore: “Gaešita le ge go se seke ga letswai leo le tšwago Lewatleng le le Hwilego go be go dira gore le phalwe ke matswai a mawatleng a mantši, go hwetšagala ga lona gabonolo (le be le ka fo olelwa lebopong) go be go dira gore e be letswai leo le dirišwago Palestina.”
Go timela ga tšhelete ya tšhipi ya terakema ga papišong ya Jesu go be go tla bolela eng go batheetši ba gagwe?
Jesu o boletše ka papišo ya mosadi yoo ka morago ga go lahlegelwa ke e tee ya diterakema tša gagwe tše lesome a ilego a tšhuma lebone gomme a swiela ntlo ya gagwe ka kelohloko go fihlela a e hwetša. (Luka 15:8-10) Mehleng ya Jesu, terakema e be e nyakile e lekana le mogolo wa letšatši, ka gona go timelelwa ke tšhelete e be e le tahlegelo e kgolo. Lega go le bjalo, papišo yeo a e hlalositšego e be e le therešo bophelong ka mabaka a mangwe.
Dipuku tše dingwe tša ditšhupetšo di bontšha gore basadi gantši ba be ba diriša ditšhelete tša tšhipi e le dilo tša go kgabiša. Ka gona, mohlomongwe Jesu o be a šupa tšhelete ya tšhipi yeo e bego e le mpho ya mojabohwa goba e le karolo ya magadi ao a ntšheditšwego mosadi. Go sa šetšwe gore go be go le bjalo goba go se bjalo, ke mo go kwagalago gore go lahlegelwa ga mosadi ke e tee ya ditšhelete tša gagwe tše lesome tša tšhipi go be go ka mo dira gore a tshwenyege kudu ka go nyaka go e hwetša.
Go oketša moo, dintlo tša batho ba tlwaelegilego ba mehleng ya Jesu di be di dirilwe ka tsela ya gore di se tsene seetša le phišo ka mo go ka kgonegago. Di be di ena le mafasetere a sego kae, ge e ba a be a le gona. Mabato gantši a be a alwa ka mahlaka goba dikotana tše di omilego tša dimela tše di fapafapanego. Ge tšhelete ya tšhipi e be e ka wela fase, go be go ka ba thata go e hwetša. Mohlalosi yo mongwe o re: “Ka gona, ge selo se senyenyane bjalo ka tšhelete ya tšhipi se be se ka timela lefelong le bjalo, seetša sa lebone le go swiela ka ntlong, e be e le ditsela tše kaonekaone tša go se nyaka.”


text:
PONO YA BEIBELE
Diswantšho
Batho ba dimilione bao ba ineetšego ba diriša diswantšho e le karolo ya borapedi bja bona. Eupša na mokgwa woo o dumeletšwe ka Beibeleng? Na o kgahla Modimo?
Na Bajuda ba botegago ba mehleng ya Beibele ba be ba rapela diswantšho?
“O se ke wa itirela seswantšho se se betlilwego goba sebopego sa selo seo se swanago le selo le ge e le sefe seo se lego godimo magodimong goba seo se lego tlase lefaseng goba seo se lego ka meetseng ka tlase ga lefase. O se ke wa di khunamela goba wa gokeletšwa go di hlankela.”—Ekisodo 20:4, 5.
Borapedi bja diswantšho bo ganetšwa leboelela ka Mangwalong a Seheberu, ao a tsebjago e le Testamente ya Kgale
SEO SE TLWAETŠWEGO GO BOLELWA
Go ya ka New Catholic Encyclopedia, Bajuda ba be ba na le diswantšho tše dintši tšeo di bego di sepedišana le borapedi bja bona “gomme diswantšho tše di be di tšeelwa godimo, di hlompšha e bile di rapelwa.” * Ka mohlala, encyclopedia yeo e bolela ka diswantšho tše dintši tša dienywa, matšoba le diphoofolo tšeo di bego di kgabišitše tempele ya Jerusalema.—1 Dikgoši 6:18; 7:36.
SEO O SWANETŠEGO GO SE TSEBA
Go fapana le seo se bolelwago ke New Catholic Encyclopedia, Bajuda bao ba botegago ba be ba sa rapele diswantšho tše itšego tša tempele. Ge e le gabotse, ga gona moo ka Beibeleng re balago ka Moisiraele yo a botegago a diriša diswantšho borapeding.
SEO BEIBELE E SE BOLELAGO
Modimo o boletše a diriša moporofeta Jesaya gore: “Nka se nee yo mongwe letago la ka, le go tumišwa ga ka nka se go nee diswantšho tše di betlilwego.”—Jesaya 42:8.
Na Bakriste ba pele ba be ba diriša diswantšho borapeding?
“Tempele ya Modimo e na le tumelelano efe le medingwana? . . . Le lese go kgwatha selo se se sa hlwekago.”—2 Bakorinthe 6:16, 17.
“Bakriste ba pele ba be ba tla tšhošwa gaešita le ke tšhišinyo ya gore go bewe diswantšho ka dikerekeng, le gona ba be ba tla lebelela go khunama goba go rapela pele ga tšona e le go rapela medimo ya diswantšho.”—History of the Christian Church
SEO SE TLWAETŠWEGO GO BOLELWA
New Catholic Encyclopedia e re: “Ga go na lebaka la go belaela gore Bakriste ba pele ba be ba diriša diswantšho borapeding. Mabitla a Bakriste ba pele a kgabišitšwe ka diswantšho tše dintši tša Bokriste. . . . Gaešita le diswantšho tša dinonwane di be di kgabišitše diphapoši tša borapedi bjo bokgethwa le tša mabitla.” *
SEO O SWANETŠEGO GO SE TSEBA
Diswantšho tša kgale tšeo di hweditšwego mabitleng—mabato a ka tlase ao a bego a dirišwa bjalo ka mabitla—ke tša lekgolong la boraro la nywaga. E lego nywaga e ka bago e 200 ka morago ga lehu la Jesu. Ka gona, seo New Catholic Encyclopedia e se bitšago “borapedi bja pele bja Bokriste” ga se borapedi bja pele bja Bokriste—bjoo bo bego bo dirwa ke barutiwa ba lekgolong la pele la nywaga le bjo bo hlalositšwego ka Mangwalong a Ba- kriste a Segerika, ao a tsebjago e le Testamente e Mpsha. Taba ya gore diswantšho tše di be di le mabitleng e fo ba e bontšha gore lekgolong la boraro la nywaga, bao ba ipitšago gore ke Bakriste ba be ba thomile go ekiša setlogo sa boheitene sa go diriša diswantšho, e le gore ba goketše basokologi. *
SEO BEIBELE E SE BOLELAGO
“Tšhabang borapedi bja medimo ya diswantšho.”—1 Bakorinthe 10:14.
Na diswantšho di swanetše go dirišwa e le feela thušo borapeding?
“Itišeng go medingwana.”—1 Johane 5:21.
Go rapela diswantšho ke mokgwa wa bodumedi woo o sa thekgwego ke Beibele. Ka lebaka leo Dihlatse tša Jehofa ga di rapele diswantšho e bile ga di na diswantšho tša bodumedi magaeng a tšona le mafelong a tšona a borapedi
SEO SE TLWAETŠWEGO GO BOLELWA
New Catholic Encyclopedia e re: “Ka ge borapedi bjo bo newago seswantšho bo fihlelela le go felela mothong yo a emelwago, gona mohuta wona woo wa borapedi bjo bo išwago mothong o ka išwa le seswantšhong ka ge se emela motho.”
SEO O SWANETŠEGO GO SE TSEBA
Ge Jesu a be a ruta balatedi ba gagwe go rapela, ga se a ba botša gore ba diriše diswantšho. Kgopolo ya go diriša diswantšho go rapela Modimo wa therešo ga e gona ka Mangwalong a Bokriste a Segerika.
SEO BEIBELE E SE BOLELAGO
“Ke Jehofa Modimo wa gago yo o swanetšego go mo rapela, e bile ke yena a nnoši yo o swanetšego go mo direla tirelo e kgethwa.”—Mateo 4:10.
^ ser. 7 The New Catholic Encyclopedia e hlalosa go rapela e le “tiro ya bodumedi, tiro ya borapedi.”
^ ser. 13 Tabeng ye, diswantšho di akaretša dinepe, dihlwa-di-eme, maswao le selo le ge e le sefe seo se rapelwago.
^ ser. 14 Go diriša diswantšho go be go tlwaelegile ditšong tše dintši tša bogologolo, go akaretša le tša Egipita, Gerika le India.
Ithute ka mo go oketšegilego
Na re Swanetše go Rapela Diswantšho?
Na Modimo o na le taba le gore re diriša diswantšho ge re mo rapela?


text:
Dithero tša Mohlala
PHAFOGA!
Potšišo: Batho ba bangwe ga ba tshepe gore Jesu o kile a phela mo lefaseng, mola ba bangwe ba tloga ba kgodišegile gore o kile a phela mo lefaseng. Ba bangwe bona ba re ga go kgonege gore re ka tseba therešo. Wena o nagana’ng?
Kgatišo e Sepedišwago: Makasine wo wa Phafoga! o re botša ka bohlatse bjo bo hweditšwego ka taba ye.
RUTA BATHO THEREŠO
Potšišo: Go direga’ng ka rena ge re ehwa?
Lengwalo: Joh 11:11-14
Therešo: Ge motho a ehwa, o kgaotša go phela. Ka gona ga se ra swanela go boifa seo se tlago go direga ge re hwile. Jesu o ile a swantšha lehu le boroko. Go etša ge Jesu a ile a tsoša Latsaro, a ka kgona go tsoša baratiwa ba rena gore ba tle ba phele gape mo lefaseng.
TALETŠO YA DIBOKA TŠA PHUTHEGO (inv)
Kgatišo e Sepedišwago: Nka thabela go go laletša gore o tle o kwe polelo ya mahala ya Beibele. E tla newa Holong ya Mmušo ya gabo rena, e lego moo re rapelago Modimo gona. [Nea motho yoo taletšo, o mmontšhe nako le lefelo la seboka sa mafelobekeng, ke moka o mmotše sehlogo sa polelo ya phatlalatša.]
Potšišo: Na o kile wa ya Holong ya Mmušo? [Ge e ba go swanetše, mmontšhe bidio ye e rego, Ke Eng Seo se Diregago Holong ya Mmušo?]
ITIRELE THERO
Potšišo:
Lengwalo:
Kgatišo e Sepedišwago:


text:
April 4-10
Jobo 16-20
Kopelo 79 le Thapelo
Mantšu a go Bula (3 mets. goba ka tlase ga moo)
MAHUMO AO A LEGO KA LENTŠUNG LA MODIMO
“Kgothatša le go Matlafatša ba Bangwe ka Mantšu a Botho”: (10 mets.)
Job 16:4, 5
—Mantšu a moeletši a swanetše go matlafatša ba bangwe (w90 3/15 27 ¶1-2)
Job 19:2—Mantšu a Bilidada a se nago botho a ile a dira gore Jobo a ikwe a gateletšegile kudu (w06 3/15 15 ¶7; w94 10/1 32)
Job 19:25
—Kholofelo ya tsogo ya bahu e ile ya matlafatša Jobo ge a be a lekwa o šoro (w06 3/15 15 ¶6; it-2-E 735 ¶2-3)
-
Go Epa Matlotlo a Moya: (8 mets.)
Job 19:20
—Jobo o be a era go re’ng ka polelwana e rego “ke phonyokga lehu ka lešobana la nalete”? (w06 3/15 15 ¶2; it-2-E 977 ¶1)
Job 19:26
—Jobo o be a tla “bona Modimo” bjang mola go se na motho yo a ka kgonago go bona Jehofa? (w94 11/15 19 ¶17)
Mmalo wa Beibele wa beke ye o nthuta’ng ka Jehofa?
Ke dintlha dife go tšwa mmalong wa Beibele wa beke ye tšeo nka di dirišago bodireding?
-
Mmalo wa Beibele: Job 19:1-23 (4 mets. goba ka tlase ga moo)
DIRA SOHLE BODIREDING
Lokišetša Dithero tša Mohlala tša Kgwedi ye: (15 mets.) Poledišano. Bapala dibidio tša dithero tša mohlala, ke moka le boledišane ka dintlha tša bohlokwa. Kgothaletša bagoeledi go itirela thero.
BOPHELO BJA BOKRISTE
Kopelo 42
“Sedirišwa se Sefsa sa go Thoma Dipoledišano”: (10 mets.) Poledišano. Kgothaletša bohle go diriša sehlogo seo se tšwelelago kgatišong ya batho bohle ya Morokami seo se rego “Beibele e Re’ng?” go thoma dipoledišano tšeo di ka lebišago thutong ya Beibele.
Go Rwala Hlogong go Swanetše go Dirwa Neng le Gona ka Baka la Eng?: (5 mets.) Polelo ka mogolo yeo e theilwego pukung ya Le Duleng Leratong la Modimo letlakala 210 serapa 1.
Thuto ya Beibele ya Phuthego: ia kgao. 12 ¶13-25, le dipotšišo tša poeletšo go letl. 107 (30 mets.)
Ka Morago ga Kakaretšo ya Seboka, Bolela Seo re Tlago go Ithuta Sona Bekeng e Latelago (3 mets.)
Kopelo 65 le Thapelo


text:
Na o ka Bota Bodumedi Tabeng ya Ntwa?
Alberto o hlanketše go tša bohlabani nywaga e nyakilego go ba e lesome. O gopola ka gore: “Moruti wa rena o be a re šegofatša, a re, ‘Modimo o na le lena.’ Eupša ke be ke nagana gore, ‘Ke ya go bolaya, mola Beibele e re, “o se ke wa bolaya.”’”
Ray o be a šoma go tša bohlabani nakong ya Ntwa ya II ya Lefase. Ka lekga le lengwe o kile a botšiša moruti gore: “O namela ka sekepeng gomme wa rapelela madira gore a fenye. Na manaba a rena le ona ga a na thulaganyo e swanago?” Moruti o ile a araba ka gore Morena o šoma ka ditsela tšeo di sa kwešišegego.
Ge e ba karabo yeo e sa go kgotsofatše, ga se wena o nnoši.
KE ENG SEO BEIBELE E SE RUTAGO?
Jesu o itše e nngwe ya ditaelo tše dikgolo tša Modimo ke gore “o rate moagišani wa gago ka mokgwa wo o ithatago ka wona.” (Mareka 12:31) Na Jesu o ile a bea tekanyetšo tabeng ya go rata moagišani wa rena go ithekgile ka gore moagišani o dula kae goba gore ke wa setšhaba sefe? Aowa. O ile a botša balatedi ba gagwe gore: “Bohle ba tla tseba ka se gore le barutiwa ba ka, ge e ba le ratana.” (Johane 13:34, 35) Go ratana ga bona e be e tla ba mo go makatšago kudu mo e lego gore e be e tla ba leswao. Ba be ba ka upša ba hwelana go e na le go bolayana.
Bakriste ba pele ba be ba phela ka go dumelelana le mantšu a Jesu. The Encyclopedia of Religion e re: “Botate ba kereke ya pele, go akaretša Tertullian le Origen ba ile ba dumela gore Bakriste ba be ba thibetšwe go tšea bophelo bja motho, e lego molao wa motheo wo o ilego wa ba thibela go tšea karolo madireng a Roma.”
DIHLATSE TŠA JEHOFA DI ŠOMA BJANG TABENG YE?
Ka ge Dihlatse tša Jehofa di dula mo e nyakilego go ba dinageng ka moka, ditho tša tšona di ikhwetša di le mahlakoreng ka bobedi a dinaga tšeo di lwago. Lega go le bjalo, di dira sohle seo di ka se kgonago go boloka leswao la lerato.
Na baetapele ba bodumedi ba rutile ka lerato la kgonthe la Bokriste?
Ka mohlala, ntweng ya 1994 ya semorafo ya magareng ga Mahutu le Matutsi kua Rwanda, Dihlatse tša Jehofa di ile tša se tšee lehlakore ka mo go feletšego. Dihlatse tša merafo ka bobedi di be di šireletšana, gantši di bea maphelo a tšona kotsing kudu. Nakong ya ge Dihlatse tše pedi tša Mahutu tšeo di bego di širileditše bana babo tšona ba Matutsi di be di swarwa, bahlabani ba mokgatlo wa Mahutu wa Interahamwe ba itše: “Le swanetše go hwa ka gobane le thušitše Matutsi gore a phonyokge.” Ka manyami, Dihlatse tšeo tše pedi tša Mahutu di ile tša bolawa ka nako yeo.—Johane 15:13.
O nagana’ng: Na ditiro tša Dihlatse tša Jehofa di dumelelana le seo Jesu a se boletšego ka lerato la boikgafo?


text:
Boitsebišo ka go Bona Ofisi le Moago
Re go laletša ka borutho gore o tlo bona diofisi tša rena le mafelo a go gatiša. Hwetša mafelo le dinako tša go bona meago.
Belgium
Christian Congregation of Jehovah’s Witnesses
rue d’Argile-Potaardestraat 60
B-1950 KRAAINEM
BELGIUM
+32 2-782-00-15
Dinako tša go Bona Meago ya Lekala
Mošupologo go fihla Labohlano
Go thoma ka 8:00 a.m. go ya go 10:30 a.m. le go thoma ka 1:00 p.m. go ya go 3:30 p.m.
Go bona meago go tšea iri e tee le seripa
Mešomo yeo e dirwago
Go okamelwa modiro wa Dihlatse tša Jehofa Belgium. Tše dingwe tša dilo tšeo o tlago go di bona di mabapi le histori ya rena.


text:
PONO YA BEIBELE
Bjala
Na go nwa dino tše di tagago ke phošo?
“Beine e a re thabiša gomme makhura a mohlware a re ediša difahlego, gomme senkgwa se re nea matla.”—Psalme 104:15, “Good News Translation.”
SEO BATHO BA SE BOLELAGO
Malapeng a mantši, go bonagala go nwa dino tše di tagago e le selo sa ka mehla, di nwewa nakong ya dijo. Go a mangwe malapa, go nwa go tloga go sa dumelelwe. Ke ka baka la’ng go na le dipono tše fapanego? Batho ba tutuetšwa ke dilo tšeo di fapafapanego, tše bjalo ka setšo, bodumedi le go tshwenyega ka tša maphelo.
SEO BEIBELE E SE BOLELAGO
Beibele e ganetša botagwa gotee le go nwa ka mo go feteletšego eupša e sego go nwa bjala ka go lekanetša. (1 Bakorinthe 6:9, 10) Ke therešo gore go tloga kgalekgale, banna le basadi bao e bego e le barapedi ba Modimo ba be ba enwa beine, e lego seno seo go bolelwago ka sona ka makga a fetago a makgolopedi ka Beibeleng. (Genesi 27:25) Mmoledi 9:7 e re: “O je dijo tša gago o thabile, o nwe beine ya gago ka pelo e thabilego.” Ka ge beine e dira gore motho a thabe, e be e nwewa ka dinako tša lethabo, go swana le menyanyeng ya manyalo. E bile monyanyeng o bjalo moo Jesu Kriste a ilego a dira mohlolo wa gagwe wa pele—a fetoša meetse ya ba “beine e bose.” (Johane 2:1-11) Beine gape e be e dirišetšwa merero ya tša kalafo.—Luka 10:34; 1 Timotheo 5:23.
Na Beibele e bea tekanyetšo ya gore go nwewe gakaaka’ng?
“[Le se be] makgoba a beine e ntši.”—Tito 2:3.
KE KA BAKA LA ENG GO LE BOHLOKWA?
Ngwaga le ngwaga, malapa a sa balegego a a tlaišega ka baka la gore motswadi o tee goba ka bobedi ba diriša bjala gampe. Go nwa kudu gape go baka go wa ga batho ba bantši kudu gotee le dikotsi tše dingwe, go akaretša le dikotsi tša mebileng. Ge nako e dutše e eya, go diriša bjala gampe go ka gobatša bjoko, pelo, sebete gotee le mala.
SEO BEIBELE E SE BOLELAGO
Go lekanyetša tabeng ya go nwa le go ja ke selo sa motheo seo Modimo a se nyakago. (Diema 23:20; 1 Timotheo 3:2, 3, 8) Go hloka boitshwaro go dira gore motho a se amogelwe ke Modimo. Beibele e re: “Beine e dira motho mokweri, bjala bo baka mašata gomme bohle bao bo ba arošago ga ba hlalefa.”—Diema 20:1.
Tsela e nngwe yeo bjala bo ka arošago batho bao ba sego bohlale ke ka go senya ditekanyetšo tša bona tša boitshwaro. Hosea 4:11 e re: “Beine ya kgale le e mpsha di senya maikemišetšo a mabotse.” Monna yo a bitšwago John o ithutile se go tšwa lebading. * Ka morago ga go ngangišana le mosadi wa gagwe, o ile a ya hoteleng, a nwa kudu gomme a dira bohlotlolo, e lego ditiro tšeo ka morago a ilego a itsholela tšona kudu gomme a ikana go se sa di bušeletša le ka mohla. Go diriša bjala gampe go ka re gobatša mmeleng, boitshwarong le moyeng, gomme Beibele e bolela gore matagwa a ka se hwetše bophelo bjo bo sa felego.—1 Bakorinthe 6:9, 10.
Ke neng moo go nwa bjala go sa swanelago?
“Batho ba bohlale ba bona kotsi e sa tla gomme ba e phema, eupša motho yo a sa naganego o wela go yona gomme a itshola ka morago.”—Diema 22:3, “Good News Translation.”
KE KA BAKA LA ENG GO LE BOHLOKWA?
World Book Encyclopedia e re: “Bjala ke sehlaretagi se matla.” Lega go le bjalo, go ka ba le maemo ao go ona gaešita le go nwa bjala ka go lekanyetša e ka se bego gabohlale.
SEO BEIBELE E SE BOLELAGO
Batho gantši “ba wela [mathateng]” ka gobane ba enwa ka nako e sa swanelago. Beibele e re: “Selo se sengwe le se sengwe se na le nako ya sona e beilwego,” go akaretša le nako ya go se nwe bjala. (Mmoledi 3:1) Ka mohlala, motho a ka ba a se nywageng yeo e dumeletšwego ka molao go ka nwa, a ka no ba a bušetšwa sekeng tabeng ya go lemalela bjala goba dihlare tšeo a di nwago di ka no ba di ganana le bjala. Le gona, ‘nako e beilwego’ ya batho ba bantši ya go se nwe bjala ke pele ba eya mošomong le ge ba le mošomong, kudukudu ge ba šoma ka metšhene yeo e ka ba bakelago kotsi. Re ka kgodišega gore batho ba bohlale ba lebelela bophelo le tša maphelo e le dimpho tše bohlokwa tšeo di tšwago go Modimo. (Psalme 36:9) Re bontšha tlhompho ya rena bakeng sa dimpho tšeo ge melao ya motheo ya Beibele e hlahla pono ya rena ka bjala.
^ ser. 11 Leina le fetotšwe.


text:
Na Beibele e sa Fetoša Bophelo bja Gago?
“Fetogang ka go fetola menagano ya lena.”—BAROMA 12:2.
DIKOPELO: 61, 52
1-3. (a) Ke diphetogo dife tšeo re ka thatafalelwago ke go di dira ka morago ga ge re kolobeditšwe? (b) Ke dipotšišo dife tšeo re ka ipotšišago tšona ge re bona eka re thatafalelwa ke go dira diphetogo? (Bona diswantšho tše di lego ka mo godimo.)
KEVIN o feditše nywaga e mentši a petšha, a kgoga, a enwa bjala ka mo feteletšego e bile a kgoga dihlaretagi. [1](Bona tlhaloso.) Ke moka o ile a ithuta ka Jehofa gomme a nyaka go ba mogwera wa gagwe. Eupša gore a be mogwera wa Modimo, o be a swanetše go dira diphetogo tše dikgolo bophelong bja gagwe. Kevin o ile a kgona go dira diphetogo tšeo ka thušo ya Jehofa le ya Lentšu la Gagwe leo le nago le matla e lego Beibele.
2 Ka morago ga gore Kevin a kolobetšwe, o be a sa dutše a swanetše go dira diphetogo semelong sa gagwe e le gore e be Mokriste yo mokaone. (Baefeso 4:31, 32) Ka mohlala, o be a na le mokgwa wa go galefa kapela. O ile a makala ge a be a hwetša gore go thata gore a ithute go laola kgalefo ya gagwe. Ge e le gabotse, Kevin o re go ithuta go laola kgalefo ya gagwe go be go le thata kudu go feta go tlogela dilo tše mpe tšeo a bego a di dira pele a kolobetšwa! Eupša o ile a kgona go dira diphetogo ka go lopa Jehofa gore a mo thuše le ka go ithuta Beibele ka mo go tseneletšego.
3 Ba bantši ba rena re ile ra swanelwa ke go dira diphetogo tše dikgolo maphelong a rena pele re kolobetšwa e le gore re phele ka tsela yeo Beibele e rego re phele ka yona. Eupša gaešita le gona bjale, re a lemoga gore go sa na le diphetogo tše dinyenyane tšeo re swanetšego go di dira gore re kgone go ekiša Modimo le Kriste kutšwanyana. (Baefeso 5:1, 2; 1 Petro 2:21) Ka mohlala, re ka lemoga gore re rata go ngongorega goba gore gantši re seba ka batho le go bolela dilo tše mpe ka bona. Goba ka dinako tše dingwe re ka tlogela go dira dilo tše dibotse re tšhaba seo batho ba tla se naganago ka rena goba go se bolela. Mohlomongwe ke kgale kudu re leka go dira diphetogo, eupša re dula re boeletša diphošo tše di swanago. Ka gona re ka ipotšiša gore: ‘Go re’ng ke thatafalelwa ke go dira diphetogo tše dinyenyane gakaakaa? Ke swanetše go dira’ng gore ke diriše seo Beibele e se bolelago e le gore ke tšwele pele ke kaonefatša semelo sa ka?’
O KA KGONA GO THABIŠA JEHOFA
4. Ke ka baka la’ng re sa kgone go thabiša Jehofa ka mehla?
4 Re rata Jehofa, e bile re nyaka go mo thabiša ka dipelo tša rena ka moka. Eupša ka maswabi, re ka se kgone go mo thabiša ka mehla, ka gobane ga se ra phethagala. Gantši re ikwa go swana le moapostola Paulo, yo a itšego: “Ke kganyoga go dira se sebotse eupša ga ke kgone.”
5. Ke diphetogo dife tšeo re di dirilego pele re kolobetšwa, eupša ke mafokodi afe ao re ka swanelwago ke go tšwela pele re a lwantšha?
5 Pele re eba ditho tša phuthego, re ile ra swanelwa ke go tlogela go dira dilo tšeo Jehofa a di hloilego. (1 Bakorinthe 6:9, 10) Eupša ga se gore ga bjale re phethagetše. (Bakolose 3:9, 10) Ka gona re tšwela pele re dira diphošo gaešita le ge re na le nywaga e mentši re kolobeditšwe. Nako le nako, re ka ba le dikganyogo tše mpe le maikwelo a fošagetšego, goba ra thatafalelwa ke go laola bofokodi bjo itšego bjo re nago le bjona. Ge e le gabotse, re ka swanelwa ke go lwa le bofokodi bjoo ka nywaga e mentši.
6, 7. (a) Ke’ng se se dirago gore re kgone go ba bagwera ba Jehofa le ge re sa phethagala? (b) Ke ka baka la’ng re sa swanela go dikadika go kgopela Jehofa gore a re lebalele?
6 Gaešita le ge re sa phethagala, re sa dutše re ka ba bagwera ba Jehofa le go mo hlankela. Dula o gopola seo se dirilego gore o be mogwera wa Jehofa. Ke Yena a bonego dika tše dibotse go wena gomme a nyaka gore o mo tsebe. (Johane 6:44) Le gona o be a tseba gore ga se wa phethagala, gore o na le mafokodi le gore o sa tlo dira diphošo. Lega go le bjalo, Jehofa o ile a go goga gore o be mogwera wa gagwe.
7 Jehofa o re ratile kudu moo a ilego a ba a re nea mpho e kgolo kudu. O ile a romela Morwa wa gagwe e lego Jesu mo lefaseng gore a tle a re hwele le go re lopolla dibeng. (Johane 3:16) Ge re dira sebe, re ka kgopela Jehofa gore a re lebalele. Le gona ka baka la topollo, re ka kgodišega gore o tla re lebalela dibe tša rena gomme ra dula re le bagwera ba gagwe. (Baroma 7:24, 25; 1 Johane 2:1, 2) Gopola gore Jesu o hwetše badiradibe bao ba itsholago. Ka gona le ge re nagana gore seo re se dirilego ke se sebe kudu, ga se ra swanela go kgaotša go rapela Jehofa gore a re lebalele. Ge re ka se mo kgopele gore a re lebalele, re tla swana le motho yo a ganago go hlapa diatla tša gagwe tše di šilafetšego. Re leboga kudu gore Jehofa o dirile gore re kgone go ba bagwera ba gagwe gaešita le ge re sa phethagala!
Ge e ba re nyaka go ba bagwera ba Jehofa, re swanetše go tšwela pele re leka go ekiša yena le Morwa wa gagwe
8. Ke ka baka la’ng re sa swanela go iphoufaletša mafokodi a rena?
8 Ke therešo gore re ka se no hlokomologa mafokodi a rena goba ra itirela sehlare sa ntšhirela ka ona. Jehofa o re boditše seo re swanetšego go se dira gore re be bagwera ba gagwe. (Psalme 15:1-5) Ka gona ge e ba re nyaka go ba bagwera ba gagwe, re swanetše go tšwela pele re leka go ekiša yena le Morwa wa gagwe. Le gona re swanetše go leka go laola dikganyogo tša rena tše mpe, e bile tše dingwe tša tšona re ka kgona go di tlogela. Go sa šetšwe gore re na le nako e kaakaang re kolobeditšwe, re swanetše go tšwela pele re kaonefatša semelo sa rena.
9. Re tseba bjang gore go apara semelo se sefsa ke mogato o tšwelago pele?
9 Moapostola Paulo o boditše Bakriste gore: “Lahlang semelo sa kgale seo se dumelelanago le tsela ya lena ya pele ya boitshwaro le seo se senywago go ya ka dikganyogo tša sona tše di forago. Le dule le mpshafatšwa matleng a lena a tutuetšago monagano, le apare semelo se sefsa seo se bopilwego go ya ka thato ya Modimo tokong ya therešo le potegong.” (Baefeso 4:22-24) Se se ra gore re swanetše go tšwela pele re dira maiteko a go fetoga gomme re “apare semelo se sefsa.” Ka gona go sa šetšwe gore re na le nako e kaakaang re hlankela Jehofa, re ka se fetše go ithuta ka dika tša gagwe. Le gona Beibele e ka re thuša go tšwela pele re fetoša semelo sa rena gore re swane le yena kutšwanyana.
KE KA BAKA LA ENG GO LE THATA GAKAAKAA?
10. Re swanetše go dira’ng ge e ba re nyaka gore Beibele e re thuše go tšwela pele re dira diphetogo, gona ke dipotšišo dife tšeo re ka ipotšišago tšona?
10 Ka moka ga rena re nyaka go latela seo Beibele e se bolelago. Eupša re swanetše go šoma ka thata ge e ba re nyaka go tšwela pele re dira diphetogo. Ke ka baka la’ng go nyakega maiteko? Ke ka baka la’ng Jehofa a sa fo re nolofaletša go dira se se lokilego?
11-13. Ke ka baka la’ng Jehofa a letetše gore re dire maiteko a go fenya mafokodi a rena?
11 Ge re nagana ka legohle le dilo ka moka tšeo di lego go lona, re a kgodišega gore Jehofa o na le matla a go dira selo se sengwe le se sengwe. Ka mohlala, o bopile letšatši, leo le nago le matla a sa lekanywego le selo. Motsotswaneng o mongwe le o mongwe, letšatši le tšweletša seetša se segolo kudu le phišo, eupša gore go be le bophelo mo lefaseng, go nyakega feela karolwana e nyenyane kudu ya phišo ya lona. (Psalme 74:16; Jesaya 40:26) Le gona Jehofa o nea bahlanka ba gagwe ba mo lefaseng matla ge ba a hloka. (Jesaya 40:29) Ka gona go molaleng gore ge nkabe Jehofa a be a nyaka o be a ka re nolofaletša go lwa le mafokodi a rena le go se sa ba le dikganyogo tše mpe. Bjale ke ka baka la’ng a sa dire bjalo?
12 Jehofa o re neile tokologo ya go itirela diphetho. O re dumeletše go kgetha go mo kwa goba go se mo kwe. Ge re kgetha go mo kwa gomme re šoma ka thata go dira thato ya gagwe, re bontšha gore re a mo rata le gore re nyaka go mo thabiša. Sathane o re Jehofa ga se a swanela go buša batho. Eupša ge re ekwa Jehofa, re bontšha gore re nyaka e eba Mmuši wa rena. Le gona re ka kgodišega gore Tatago rena yo yo lerato o thaba kudu ge re katanela go mo kwa. (Jobo 2:3-5; Diema 27:11) Ge re šoma ka thata go laola mafokodi a rena gaešita le ge go se bonolo, re bontšha gore re botegela Jehofa le gore re nyaka e eba Mmuši wa rena.
13 Jehofa o re re swanetše go šoma ka thata go ekiša dika tša gagwe. (Bakolose 3:12; bala 2 Petro 1:5-7.) E bile o letetše gore re šome ka thata go laola dikgopolo tša rena le maikwelo a rena. (Baroma 8:5; 12:9) Ka mehla ge re šoma ka thata go lahla mokgwa o itšego gomme re atlega, re ikwa re thabile kudu.
DUMELELA LENTŠU LA MODIMO GORE LE TŠWELE PELE LE GO FETOŠA
14, 15. Re ka dira’ng gore re be le dika tšeo Jehofa a di ratago? (Bona lepokisi le le rego, “ Beibele le Thapelo di Fetošitše Maphelo a Bona.”)
14 Re swanetše go dira’ng gore re be le dika tšeo Jehofa a di ratago? Go e na le go ikgethela moo re nyakago go dira diphetogo, re swanetše go dumelela Modimo a re hlahla. Baroma 12:2 e re: “Lesang go bopega ka sebopego sa tshepedišo ye ya dilo, eupša fetogang ka go fetola menagano ya lena, e le gore le itlhatselele thato e botse le e amogelegago le e phethegilego ya Modimo.” Ka gona e le gore re tsebe seo Jehofa a se nyakago go rena, re swanetše go diriša dilo tšeo a re neilego tšona go re thuša. Re swanetše go bala Beibele letšatši le letšatši, re naganišiše ka seo re se balago, gomme re rapele Jehofa gore a re nee moya wa gagwe o mokgethwa. (Luka 11:13; Bagalatia 5:22, 23) Ge re ka dira bjalo, Jehofa o tla re thuša go tseba dilo tšeo di mo thabišago, e bile re tla nagana go swana le yena. Ke moka dilo tšeo re di naganago, re di bolelago le go di dira di tla thabiša Jehofa kudu, e bile re tla ithuta go laola mafokodi a rena. Eupša le ge re ka dira bjalo, re sa dutše re tla swanelwa ke go lwantšha mafokodi ao.
15 Go tlaleletša tabeng ya go bala Beibele letšatši le letšatši, re swanetše go ithuta yona re diriša dikgatišo tša rena, tše bjalo ka Morokami le Phafoga! Dihlogo tše dintši ka dimakasineng tše di re ruta kamoo re ka ekišago dika tša Jehofa le kamoo re ka lwantšhago mafokodi a rena. Re ka hwetša dihlogo goba mangwalo ao a re thušago ka go lebanya. Re ka kgoboketša mangwalo ao le dihlogo e le gore re tle re di bale leboelela.
16. Ke ka baka la’ng re sa swanela go nyama ge re sa dire diphetogo ka lebelo?
16 Go tšea nako gore re ithute go ekiša dika tša Jehofa. Ka gona ge e ba o nagana gore ga se wa hlwa o dira diphetogo tša go bonala, o se ke wa fela pelo. Mathomong, o ka swanelwa ke go ikgapeletša go dira seo Beibele e se bolelago. Eupša ge o dutše o nagana le go itshwara ka tsela yeo e thabišago Jehofa, o tla hwetša go le bonolo go nagana go swana le yena le go dira dilo tše di lokilego.
NAGANA KA BOKAMOSO BJA RENA BJO BO KGAHLIŠAGO
17. Ge e ba re botegela Jehofa, re ka lebelela pele go tlo hwetša bokamoso bofe bjo bo kgahlišago?
17 Re lebeletše pele nakong yeo re tla bego re phethagetše gomme re hlankela Jehofa ka mo go sa felego. Ka nako yeo, re ka se sa lwa le mafokodi le ge e le afe, le gona go tla ba bonolo kudu gore re ekiše Jehofa. Eupša gaešita le gona bjale re kgona go hlankela Jehofa ka gobane o re neile mpho ya topollo. Gaešita le ge re sa phethagala, re ka mo thabiša ge e ba re tšwela pele re šoma ka thata go dira diphetogo e bile re latela seo a re rutago sona ka Beibeleng.
18, 19. Ke’ng seo se ka re kgodišago gore Beibele e na le matla a go tšwela pele e fetoša maphelo a rena?
18 Kevin o ile a dira sohle se a ka se kgonago go ithuta go laola kgalefo ya gagwe. O ile a naganišiša ka seo a bego a se bala ka Beibeleng gomme a leka ka matla go dira diphethogo bophelong bja gagwe. Le gona o ile a diriša keletšo yeo Bakristegotee le yena ba bego ba mo nea yona. Gaešita le ge go tšere Kevin nywaga e mentšinyana gore a dire diphetogo tše, mafelelong o ile a hlankela e le mohlanka wa bodiredi. E bile nywageng e 20 e fetilego, o be a dutše a hlankela e le mogolo. Eupša gaešita le gona bjale, o a tseba gore o swanetše go tšwela pele a lwantšha mafokodi a gagwe.
19 Go swana le Kevin, re ka tšwela pele re kaonefatša semelo sa rena. Ge re ka dira bjalo, re tla tšwela pele re batamela kgauswiuswi le Jehofa. (Psalme 25:14) Le gona ge re ka leka ka matla go dira diphetogo e le gore re mo kgahliše, o tla re thuša go atlega. Re ka kgodišega gore ka thušo ya Beibele, re ka tšwela pele re dira diphetogo maphelong a rena.
^ [1] (serapa 1) Leina le fetotšwe.


text:
Ke Eng Seo se Diregago Holong ya Mmušo?
Hle iponele.
Ithute ka mo go oketšegilego
Ke ka Baka La’ng Dihlatse tša Jehofa di sa Bitše Lefelo Leo di Kopanelago go Lona Gore ke Kereke?
Ithute gore polelwana “Holo ya Mmušo ya Dihlatse tša Jehofa” e tšwa kae le lebaka leo re e dirišago.
Diholo tša Mmušo tša Dihlatse tša Jehofa
—Ke ka Baka la Eng di Agwa le Gona di Agwa Bjang?
Ke ka baka la’ng mafelo a rena a borapedi a bitšwa Diholo tša Mmušo? Ithute ka mo go oketšegilego kamoo meago ye yeo e sego ya mabaibai e thušago diphuthego tša rena.
Ke ka Baka la Eng Modimo a Ena le Mokgatlo?
Beibele e re botša lebaka le kamoo Bakriste ba therešo ba rulagantšwego


text:
Na Modimo o a re Otla?
Moetapele yo mongwe wa dipolitiki wa Mojapane ka morago ga gore naga yeo e hlaselwe ke tšhišinyego ya lefase ya bogolo bja 9,0 le tsunami ka March 2011, o boletše gore: “Ke nagana [gore] ke ‘tembatsu’ (kotlo e tšwago go Modimo), gaešita le ge ke kwela bahlaselwa ba dikotsi tšeo bohloko.”
Ge batho ba fetago 220 000 ba be ba ehwa tšhišinyegong ya lefase yeo e hlasetšego Haiti ka January 2010, moruti yo mongwe yo a tumilego wa thelebišeneng o boletše gore ke ka gobane ba ile “ba dira kgwerano le diabolo” gomme ba swanetše go “boela go modimo.”
Ge batho ba 79 ba be ba ehwa ka go gatakelwa mpherefereng wa go tšhaba kua Manila, Philippines, moruti yo mongwe wa Katholika o boletše gore: “Modimo o nyaka go tsoša matswalo a rena a hwilego le a retetšego.” Kuranta ya moo e begile gore “masomepedi-tee lekgolong ya batho e dumela gore Modimo o bonagatša kgalefo ya gagwe a diriša go kgerega ga mobu, madimo le dikotsi tše dingwe” tšeo di hlaselago naga.
TUMELO ya gore Modimo o baka dikotsi go otla batho ba babe ga se e mpsha. Ka 1755, ka morago ga gore batho ba 60 000 ba bolawe ke tšhišinyego ya lefase, mollo le tsunami tšeo di hlasetšego Lisbon, Portugal, radifilosofi yo a tumilego Voltaire o botšišitše gore: “Na go ile gwa hwetšwa bobe bjo bogolo kua Lisbon yeo e welego go feta kua Paris, moo go tletšego maipshino?” Ge e le gabotse, batho ba dimilione ba be ba dutše ba ipotšiša ge e ba Modimo a diriša dikotsi tša tlhago go otla batho. Dinageng tše dintši dikotsi tše bjalo ge e le gabotse di bitšwa gore ke ditiro tša Modimo.
Ka baka la tše ka moka, re ka ipotšiša gore: Na ruri Modimo o be a dutše a diriša dikotsi tša tlhago go otla batho? Na lefula la morago bjale la ditiragalo tše kotsi ke kotlo e tšwago go Modimo?
Ba akgofetše go bea Modimo molato, ba bangwe ba šupa go dipego tša Beibele tšeo go tšona Modimo a ilego a tliša phedišo a diriša dilo tša tlhago. (Genesi 7:17-22; 18:20; 19:24, 25; Numeri 16:31-35) Lega go le bjalo, tlhahlobo ya dipego tše tša Beibele e bontšha gore tiragalong e nngwe le e nngwe go na le dintlha tše tharo tše kgolo tšeo di dirago gore di fapane le dikotsi tša tlhago. Ya pele, go bile le temošo pele. Ya bobedi, ka go se swane le dikotsi tša lehono tša tlhago, tšeo di bolayago batho ba ba lokilego le ba babe, phedišo e tšwago go Modimo e be e hlaola. Go ile gwa fedišwa batho ba kgopo feela bao ba bego ba sa ikemišetša go fetoga goba bao ba bego ba gana go theetša ditemošo. Ya boraro, Modimo o ile a bula tsela ya gore batho ba se nago molato ba phologe.—Genesi 7:1, 23; 19:15-17; Numeri 16:23-27.
Ga go na bohlatse bjo bo bontšhago gore Modimo o bakile dikotsi tše dintši tšeo di bolailego batho ba dimilione lehono. Ka gona, ke’ng seo se dirago gore dikotsi tše bjalo di bonagale di oketšega? Re ka lebeletšana le tšona bjang? Na go tla ka gwa ba le nako yeo ka yona dikotsi di ka se sa hlwago di eba gona? O tla hwetša dikarabo dihlogong tše di latelago.